topic_facet:"Mekanizazioa (Heziketa Zikloa). Erdi maila" topic_facet:"Fabrikazio mekanikoko produkzioaren programazioa (Heziketa Zikloa). Goi maila" topic_facet:"Metrologia eta saiakuntzak (Modulua)" author_facet:"Euskadi (Autonomia Erkidegoa). Hezkuntza, Unibertsitate eta Ikerketa Saila"\nProposatutako gaia: Mekanizazioa (Heziketa Zikloa). Erdi maila Proposatutako gaia: Fabrikazio mekanikoko produkzioaren programazioa (Heziketa Zikloa). Goi maila Proposatutako gaia: Metrologia eta saiakuntzak (Modulua) Egilea: Euskadi (Autonomia Erkidegoa). Hezkuntza, Unibertsitate eta Ikerketa Saila\n8 Fabrikazio Mekanikoa (Lanbide Arloa) Fabrikazio mekanikoko produkzioaren programazioa (Heziketa Zikloa). Goi maila 8 Lanbide Heziketa Mekanizazioa (Heziketa Zikloa). Erdi maila Metrologia eta saiakuntzak (Modulua) 8 Produktuen egiaztapena (Modulua) Gehiago ... 8 Soldadura eta galdaragintza (Heziketa Zikloa). Erdi maila Guztiak ikusi ... gutxiago ...


Fruituak - IDOKI Euskal Herriko Etxe Ekoizleak\nEuskal Herriko etxalde gehienek sagardoia edo fruitu arbolak bazituzten etxe-inguruan : sagarrondo, udareondo, arantze, gerezitze edo mertxikondo. Geroztik dira lekuka, kiwi eta kiwaï landatzeak egin.\nBaitezpadakoa da lekuko fruitu-mota zaharrak ez galtzera uztea, lekuko eguraldia eta lurrari eginak baitira. Sagartzea eta Xapata gerezi ekoizleen elkarteen lana ohargarria da.\nAzken urtetan, Idoki etxe ekoizle batzuek fruituen balorizatzeko xedea hartu dute, fruitu arbolekin eta fruitu ttipiekin.\nIngurumena zainduz, fruitu ttipiak kanpoan landatzen dituzte negutegirik gabe. Sasoinean, bertan fruitu ainitz lantzen ahal dira: marrubia, masusta gorria, andere-mahatsa, masusta, andere-mahats gorria, arabarba, etabar...\nFruitu onduak baizik ez dira biltzen, ahalaz eskuz fruituaren kalitatea begiratzeko.\nEtxaldeko fruituak goza ditaizke urte osoan : erreximenta, gelera, bahakia/coulis, fruitu jusa, ziropa, konpota eta fruitu-pastan.\nItsasuko gerezi ekoizleak Xapata elkartean biltzen dira lekuko hiru gerezi mota zaintzeko : peloa, xapata eta beltxa.\nElkarteari esker, 4 000 gerezitze landatu dituzte eta gereziondo-kontserbatorioa sortu dute Itsasun.\nGerezia ontzen da maiatz aldean. Gerezi erreximenta gozatzen da urte osoan.\n“Itsasuko gerezia” edo “Cerise d’Itxassou” zigilua duten ekoizpenek bakarrik segurtatzen dute gerezien jatorria.\nEkoizleen lana desbideratuz, ekoizpen frango saltzen da lekuko gerezi mota balitz bezala. Gehienetan, kanpoko gereziarekin egindako ekoizpenak dira.\nLekuko sagar motak\nSagartzea elkarteak hogoitahamar ohizko sagar-mota atxeman ditu lekuko sagardietan. Horietarik zazpi sagar mota (anisa, apez sagarra, mamula, eztika, peatxa, eri sagarra, gordin xuria, ondo motxa) hautatu dituzte sagarnoa egiteko.\n1990.- hamarkadan, balio gehiago eman nahiz etxaldeei, elkarteak 16 000 sagarrondo landatu zituen Ipar Euskal Herrian.\nGaur egun, Eztigar kooperatibak sagar-jusa eta sagarnoa egiten du.\nBestalde, etxe-ekoizle batzuek haien sagardian bildu sagarrekin, etxeko sagar-jusa eta sagarnoa egiten dute.\nIDOKI betebeharretan du :\nLandareak baitezpada lurrean eginik dira, negutegi hotzak baliatzen dira baratzezaintzan. Landare mota xaharreri eta hazi biologikoeri lehentasuna emana da.\nProduktua, osasuna eta inguramena errespetatzen dituzte: ongarri organikoer eta naturaler lehentasuna emana da (ongarri konpostatua), kanpoko ekarpenak zaintzen eta mugatzen dira, belar kentze mekanikoa, lurraren harrotzea eta estaltze naturala pratikatzen dira.\nLandareak sasoinezkoak dira eta memento egokienean bilduak dira, ahalaz eskuz.


Zabalik da Pasaiako Antxoko Gabonetako IX. Kroserako izen-emate epea : Oarsoaldeko Hitza\nZabalik da Pasaiako Antxoko Gabonetako IX. Kroserako izen-emate epea\nHilaren 28an izango da, 20:30ean.\nIazko irabazleak, podiumean, Ibaiondo pilotalekuan.\nPasai Antxoko Gabonetako Krosaren bederatzigarren edizioa hilaren 28an (ostirala) egingo da. Azken urteetan bezala, gauez izango da, 20:30ean hasita, Gure Zumarditik abiatuta. Helmuga ere bertan izango da.\nOgi Berri Azkuene Triatloi Taldeak antolatu du krosa, Antxoko Jai Batzordearen, Pasaiako Udalaren, eta Antxoko hainbat norbanakoren laguntzarekin. Horiez gain, hainbat babesle eta laguntzaile ditu krosak, Antxoko komertzio, denda eta tabernak gehienak. Antolakuntzak haiei eskerrak eman dizkie krosa egiten laguntzeagatik.\nAldez aurretik edo bertan\nIzena emateko epea zabalik dago, Kirolprobak atariaren bitartez. Aldez aurretik izena webgune horretatik ematen dutenek, 10 euro (txip horia dutenek) edo 12 euro (txip zuria alokatu behar dutenek) ordaindu beharko dituzte. Egunean bertan, dortsalak gelditzen badira, izena emateko aukera dago, Ibaiondo pilotalekuan (17:30etik 19:00etara). Kasu honetan, txip horia dutenek 12 euro ordaindu behar dituzte, eta ez dutenek, 14. Dortsala aurrez hartua dutenek, hilaren 28an, lasterketaren egunean, jaso behar dute dortsala Ibaiondo pilotalekuan ere (18:30-20:00).\nKorrikalariek, trukean, opariak, zozketak, indarrak berritzeko gai likido eta solidoak, masaje zerbitzua (BI-K eskolari esker), kontsigna zerbitzua, dutxak… denetik izango dute aukeran.\nLasterketa bukatuta luntxa egoten da Ibaiondon.\nSarien banaketa Ibaiondo pilotalekuan egingo da, 21:45ak aldera eta luntxa ere egongo da bertan. Guztira, aurten, hamaika sari banatuko dituzte. Emakumeen eta gizonen kategorietan lehen hirurek jasoko dituzte garaikurrak. Gainera, lehen emakume eta gizon beteranoek ere izango dute saria (40 urtetik gorakoak dira), baita lehen emakume eta gizon pasaitarrak ere.\nFesta handia da krosa, eta jendeak mozorrotzeko ohitura izaten du: mozorro onenak ere saria izango du.


Elgetako EH Bildu: "Herritarrak gobernu izatea nahi dugu" - Elgeta - Goiena.eus\nElgetako EH Bildu: "Herritarrak gobernu izatea nahi dugu"\nLarraitz Zeberio Lekuona 2015-05-15 12:22\nElgetako EH Bilduk barikuan herriko plazan egindako ekitaldia.\nElgetako EH Bilduk hilaren 22rako iragarri du hauteskunde kanpainako azken ekitaldia. Herriko plazan egingo dute, 20:00etan.\nGaur astebete egin zuen Elgetako EH Bilduk jendaurreko aurkezpena herriko plazan. Asteon, hauteskunde programako ildo nagusiak jasotzen dituen esku-orria banatu dute etxez etxe. "Bertan, gure programan jasotzen diren lau ideia garrantzitsu azaltzen dira", adierazi dute.\nLau ideia horiek dira: parte hartze ordenantza egitea, memoria historikoaren euskal interpretazio zentroa indartzea, enplegu plana garatzea eta kantxa konpontzea.\nEsku-orriak, bestalde, zerrendako lehenengo bi hautagaien hitzak eta EH Bilduren Elgetako hautagaitza babesten duten bi herritarren hitzak jasotzen ditu. Herritar horiek dira Gema Izagirre eta Iñaki Urgoitia.\nAlkategaia Goiena telebistan\nElgetako EH Bilduko alkategai Iraitz Lazkano Goiena telebistaren Debagoieneko alkategaiak izeneko saioan izango da eguaztenean, hilak 20, 21:30ean. Saio horretan programaren lan ildo nagusiak aurkeztuko ditu.\nEkitaldia, hilaren 22an\nElgetako EH Bilduk maiatzaren 22rako iragarri du hauteskunde kanpainako azken ekitaldia. Herriko plazan egingo dute, 20:00etan.


Gasteizko ortuko antzinako koloreen bila - Araba - Alea.eus\nJon Rejado 2021-10-29 07:00\nEuskal Herriko Hazien Sareak lehen pausoa eman du Gasteizko udalerriko ortu eta soroetako garai bateko koloreak lehengoratzeko; egon ziren landare barietateak berreskuratzeko. Bertako laborariek tradizionalki hazten zituzten, eta desagertzear edo desagertuta dauden 88 landare mota identifikatu ditu aipatu elkarteak Arabako hiriburuan, Ingurugiro Gaietarako Ikastegiaren babespean egindako ikerlanean. "Jakin bagenekien espezie aniztasun handia egon zela, baina informazioa berreskuratzen hastean sorpresa hartzen duzu", azaldu du Joseba Ibargurengoitiak, proiektuko koordinatzaileak.\nIbargurengoitiak azaldu du Gasteizen desagertuta dauden barietate horietako aleak inguruko udalerri batzuetan egon daitezkeela. Are gehiago, EHHS Euskal Herriko Hazien Sarearen helburu bertsuak dituzten beste erakundeetara jo dutela azaldu du, Baliabide Fitogenetikoak Zaintzeko Espainiako Zentrora kasu. "Zeozer lortu dugu, baina bigarren fasean saiatuko gara landare mota gehiago berreskuratzen".\nEsan bezala, barietate zerrenda luzea lortu dute EHHS kideek, ikerlanaren lehen fasean. Zerrenda hori osatzeko hamabost pertsona elkarrizketatu zituzten Ibargurengoitia proiektuko koordinatzaileak eta Violeta Furlan ikertzaile nagusiak. Are, nekazaritza tradizionala ezagutu zuten pertsona gehiago elkarrizketatuko dituztela aurreratu dute, ikerketaren bigarren faseari ekiten diotenean. "Hainbat kontzejutan ez dago nekazari zaharrik", ohartarazi du Ibargurengoitiak. "Lehenbailehen egin behar dira elkarrizketa horiek, eta topatzen dugun hori berreskuratzea, betirako galtzeko arriskua egon daitekeelako bestela".\nProiektuko koordinatzaileak zehaztu du arriskua dagoela barietate tradizionalen ezagutza baino gehiago galtzeko. "Askotan, gure baserritarren jakituria berreskuratzea garrantzitsuagoa da hazia bera berreskuratzea baino". Elkarrizketen bitartez, landare motaren izen eta ezaugarriez gain, hori hazteko jarraitutako irizpideak ere bildu izan dituzte: zer zainketa edo tratamendu egin behar zaizkien, noiz, nola, zertarako… "Informazio eta ezagutza hori ez badugu, ezin dugu balioan jarri espezie horren aukera guztiak". Izan ere, belaunaldiz belaunaldi pasatako informazio horrek urtetan luzatuko liratekeen ikerketak saihesten laguntzen du.\nIkerketan elkarrizketatutako pertsona batekin, haren ortuan. / EHHS\nMaribel Lopez de Arroiabe proiektuaren barruan elkarrizketatu duten nekazarietako bat da. Armentiako bizilaguna da, eta Hazien Sareko ikerlariei garai bateko lanen nondik norakoak azaldu zizkien. "Gaur egun haziak erostean sailkatuta daude: R1, R2… Garai batean, baina, denbora asko ematen zen uzta baten ostean hurrengo aldirako haziak aukeratzen; etxean amak zereal ale onenak bereizten zituen, hurrengo urtean horiek ereiteko". Gainontzeko aleak abere edo haien kontsumorako bideratzen zituzten. Lopez de Arroiabek gogorarazi du ere nola gordetzen zuten azukre erremolatxa, adibidez. Menditik bost zentimetroko zopizar geruza bat jaisten zuten, eta belarrarekin kontaktuan gordetzen zuten, abereentzako jana zen hori denbora luzeagoan fresko mantentzeko.\nIsidro Saenz de Urturirekin ere bildu ziren Ibargurengoitia eta Furlan. Etnografian aditua da, eta, besteak beste, nekazaritza zein elikaduraren gaiaren jarraipen sakona egin du Vasconiako Atlas Etnografikorako galdetegiak egiten Etnikerreko kide gisa. Nekazaritzan egondako bilakaera ikusi du, eta kezka puntu bat du egoeraz hausnartzerakoan. "Gazte batzuk herrietara bueltatzen ari dira, eta asko pozten nau horrek; hala ere, pena ematen dit haien lana ez delako errentagarria". Tokiko urazak haztea errentagarria izateko bi euroan saldu beharko lituzketela azaldu du, eta prezio horrekin egungo merkatuan nekez lehiatzea dagoela gaineratu.\nSaenz de Urturik gaztarotik gogoratzen dituen espezie asko zerrendatu ditu: tuberkuluak, zerealak, ortukoak… "Espezie apartak zeuden, baina ez ziren egokiak produkzio handietarako; hori dela eta, leku batzuetan kontsumorako mantendu zituzten, saltzeko adina ekoiztea zaila bazen ere aparteko ezaugarriak zituztelako". Horien artean aipatu ditu babarrun txiki eta biribil bat, "Arabako babarrun pikarta baino finagoa", baita mendiko garia ere. "Lur gutxi zuten magaletan ereiten zuten, eta bertatik ateratako irinarekin egindako ogiak ez zuen parekorik".\nJoseba Ibargurengoitiak espezieak desagertzearen atzean mundu osoan zabaldu den fenomeno bat dagoela iruzkindu du: nekazaritza industriala. Nekazaritza mota horren eskutik tokiko barietateek lekua galdu dute beste batzuen aldean. "Nekazaritza industrialak garrantzi gutxien duen lekuetan tokiko espezie tradizional gehiago antzeman ditugu, Aiaraldean, adibidez". Fruta-arbolen kasua ere adibidetzat jarri du proiektuko koordinatzaileak. "Partzelak elkartu zituzten lekuetan fruta-arbolen bioaniztasuna desagertu zen".\n"Landare espezie apartak zeuden, baina ez egokiak produkziorako"\nIldo horretan, eskualde bateko espezie tradizionalak mantentzea "gizarte batentzat guztiz estrategikoa" dela nabarmendu du Ibargurengoitiak. "Bioaniztasuna berme bat da, aseguru bat gure elikadura subiranotasuna lortzeko". Espezie gutxi batzuen alde apustu egiteak izan ditzakeen ondorio txarrak ekarri ditu gogora, duela hiru urte Euskal Herrian jazotako gertaera baten bitartez: intsinis pinuen izurritea. Dothistroma pini eta Lecaonosticta acicola izeneko onddoek erasan zieten intsinis pinuen landaketa handiei, eta xingola gorria eta xingola marroia izeneko gaitzak areagotu eta zabaldu ziren, kalte handia eraginez.\n"Gero eta aniztasun gehiago izan, orduan eta zailagoa izango da guztia galtzea", nabarmendu du EHHSko kideak. Hori dela-eta estrategikotzat jo du proiektua, landatutako bioaniztasunak ekoizpena bermatzen lagunduko duelako. "Zenbat eta bioaniztasun handiagoa egon orduan eta erresilienteagoak izango gara, gizarte bezala".\nIkerlanak 2020an hasi zuen lehen fasea, eta aurten amaitu du. Dena den, horren jatorria 2016. urtean dago. Garai horretan Euskal Herriko Hazien Sareak martxan zuen bertoko barietate tradizionalen gaineko informazioa lortzeko ikerketa, horiek kontserbatzeko, dibulgatzeko eta balioan jartzeko. Proiektu horrek ikuspuntu zabala zuen, Euskal Herri mailakoa. Aipatu urtean, baina, Gasteizko Udalari aurkeztu zioten proiektua; urte baten buruan, Ingurugiro Gaietarako Ikastegiaren babesa jaso zuten. "Espainiako estatuan ez dago honen moduko proiekturik 200.000 biztanle baino gehiago dituen hiri batean, eta Europa mailan ez dut uste asko izango direnik", azaldu du Ibargurengoitiak, proiektuaren garrantzia nabarmentzeko.\nIngurugiro Gaietarako Ikastegiak, Gasteizko jasangarritasunaren alde lan egiten duen udal erakunde autonomoak, Hazien Sareko proiektua sartu zuen Nekazaritzako Elikagai Jasangarrien Estrategiaren barruan. "Guretzat oso garrantzitsua da erakunde publiko horren babesa izatea, ingurumenarekin lotutako gaietan udalaren think tank-a delako, eta horrek ahalbidetzen du gure mezua eta ahotsa administrazioaren barruan entzutea", azaldu du Ibargurengoitiak. Entzuna izatearen garrantzia berretsi du EHHSreko kideak. "Orain arte gure baserritarren eta nekazarien ahotsak eta proposamenak ez dira gehiegi entzun".\nMaribel Lopez de Arroiabe eta Isidro Saenz de Urturi irailaren 23an Olarizuko Etxaldean egon ziren, eta esker ona erakutsi zieten Euskal Herriko Hazien Sareko kideei. Lopez de Arroiabek "oso interesgarritzat" jo du ikerlana, eta eskertu die egiten ari diren "lan eskerga". Saenz de Urturik ere txalotu du proiektua. "Egiten duten lana aparta da; ezin ditugu garai bateko barazki eta landareak galtzen utzi", hausnartu du.\nBada, baserritarrei hitza emateaz gain, egindako lana ere eskertu die Euskal Herriko Hazien Sareak. Ikerlanaren lehen fasean parte hartu zutenei omenaldia egin eta esker ona adierazi zien irailaren 23an, Olarizuko Etxaldean egindako ekitaldian. Bertan, esker ona adierazteaz gain, lanean lortutako informazioa gizarteari itzuli zioten. "Ez dugu nahi ikertutako hori bulego baten kaxoi batean geratzea, baizik eta ikasitakoaren gizarteari itzultzea".


Irekia Eusko Jaurlaritza - Gobierno Vasco :: Jokin Bildarratzek Antzuolako ikastetxe publikoa bisitatu du\nJokin Bildarratzek Antzuolako ikastetxe…\n<iframe src="https://www.irekia.euskadi.eus/eu/embed/videos?video_path=2021%2F10%2F06%2Fnews_72214%2Fhtml5%2Fbildarratz_ceip_antzuola.mp4" width="320" height="210" allowfullscreen></iframe>\nJokin Bildarratzek Antzuolako ikastetxe publikoa bisitatu du Iturria: Irekia\nBildarratz_Antzuola.jpg Iturria: Irekia\nBildarratz_Antzuola3.jpg Iturria: Irekia\nBildarratz_Antzuola2.jpg Iturria: Irekia\nBildarratz_Antzuola4.jpg Iturria: Irekia\n1,5 milioi euroko inbertsioa eginda, Hezkuntza Sailak 1.100 metro karratu pasatxo dituen handitze-eraikin berria jaso du Antzuolako eskolan\n2021-2022 ikasturte honetan 2 eta 12 urte bitarteko 229 haurrek ikasten dute Antzuola Haur eta Lehen Hezkuntzako Ikastetxean\nJokin Bildarratz Hezkuntza sailburua eta Amaia Urzelai Gipuzkoako Hezkuntzako lurralde-ordezkaria Antzuola Haur eta Lehen Hezkuntzako ikastetxean izan dira gaur goizean, Antzuolan. Ikasturte berria hastearekin batera estreinatu zuten eraikin berria joan den irailaren 8an bertako haurrek. Lanak amaiturik, 1.109 metro karratu gehiago dituzte orain herriko hezkuntza-instalazioek. Bisitan parte-hartzaile izan da, era berean, Antzuolako alkate Beñar Kortabarria ere.\nIkastetxeko zuzendaritza-taldeak gidaturik, bertatik beratara ezagutu ditu sailburuak handitze-lanekin sortu diren instalazio berriak, baita Antzuola HLHIn garatzen duten hezkuntza-proiektuaren ezaugarri nagusiak ere. Diziplinartekotasunean, inklusibitatean eta balioetan oinarritzen den hezkuntza ereduan, ikasleek eurek aukeratutako proiektuen bidez ikasten dute.\n2021-2022 ikasturte honetan Haur eta Lehen Hezkuntzako 229 neska-mutilek (2 eta 12 urte bitartekoak) ikasten dute Antzuolako eskolan. Hezkuntzako 40 profesional inguru arduratzen dira horiei arreta emateaz.\nAntzuola Haur eta Lehen Hezkuntzako ikastetxea handitzeko eraikin berria lehengoaren ondoan jaso da (atzean), eta hego-mendebaldeko aldetik eraikin nagusi horrek osatzen zuen «C» forma itxi du.\nEraikuntza-bolumen berria hiru solairutan banatu da (beheko solairua + 2 goiko solairu). Beheko solairuak 4 metroko altuera du, eta jolas-patio estali gisa darabilte, solairuaren azalera osoan. Eraikuntza-soluzio honi esker, eraikin berria jasotzeak ez du ekarri jolas-patiorako behar den azaleraren galerarik.\nLehen eta bigarren solairuetan Lehen Hezkuntzako gela berriak daude (lau guztira); eta, horrez gain, ikastetxean lehendik zeuden zenbait espazio handitzeko aukera egon da. Gela berriak kanpora begira kokatu dira, hego-mendebalderantz, argi naturalaren bila; eraikin berri honetako korridoreak, berriz, gunearen barrualdera (patiora) begira gelditu dira, ipar-ekialdera. Korridore horiek eraikin nagusiaren jarraipena dira, eta bolumen berria aurrekoarekin komunikatzen dute.\nHanditze-lanak burutu ondoren, Antzuola HLHIk honako espazio hauek irabazi ditu bertako eskola-komunitatearentzat:\nLehen Hezkuntzako 4 gela arrunt\nErabilera anitzeko gela bat, 100 m2-koa, bitan banatu daitekeena\nLehendik zeuden jantokia eta officea handitu dira\nIkasleentzako komunak, handitutako zatiko solairuetan\nHanditutako azalera eraikia: 1.109,43 m²\nEgindako inbertsioa: 1.572.990, 54 euro (BEZ barne)\nEraikin berriak beroa berreskuratzeko efizientzia handiko aireztapen mekanikoko sistema bat du. Era berean, aluminiozko leihoek —ganbera-beirak dituzte— isolamendu termikorik onena eta argiztapen naturaleko baldintzarik onenak bermatzen dituzte, emisibitate txikiko beirak erabiliz.\nintervencion_bildarratz_cei... behera kargatu (20 MB)\nbildarratz_protokolo_berria... behera kargatu (2 MB)\nbildarratz_hezkuntza_hitzar... behera kargatu (800 KB)\nbildarratz_hezkuntza_hitzar... 50 MB\nbildarratz_protokolo_berria... 100 MB


referentziak: Lexikoa, eta ere bere orthographia: kumquat, kumquatak (kumquat-ak)\nBadirudi ezen zenbait euskaldunek bederen badu ezagutzen fruitu hori:\nNik, EEBari jarraiki, idazten nuke "kumquat" eta ahoskatzen /'kum-kwat edo 'kam-kwat/ (apostrofoak adierazten du hitzaren pikoa edo akzentua).\nHau da hiztegi etymologikoa na inglesa an internet zein nik erabiltzen dut: (http://www.etymonline.com/)\nHara zer dakarren buruz kumquat hitza\nkumquat Look up kumquat at Dictionary.com\n1699, from Chinese (Cantonese) kamkwat, from kam "golden" + kwat "orange." Cantonese pronunciation of Chinese kin-ku.\nGilen, esan nahi al duzu kin EEB, European Environmental Bureau (EEB)? edo zer?\nEEB da Euskara Erkide Batua\nJosu, hori da -European Environmental Bureau- agertu zaidana noiz sartu dut an google EEB. Agertzen du horrek -nire ignorantzia horrek- ze ez naizela kapaz izan interpretatzeko akronymo hori EEB dela Euskara Erkide Batua. Zeinak ignorantzia horrek nau batetik lotsatzen apurren bat ze demostratzen du nagoela lar -agian, zorionez- deskonektatua tik mundu nik sobera maite ez dudan hori baina nau ere alegeratzen ze nago apur bat -bedere- aparte tik sobera oxigenate ez den dynamikea tzat euskara.\nEuskarazko akronymoen mundua arrotz zaio euskaldun askori eta ez da harritzeko ze askotan, lar gehienetan, ez dira batere aproposak. Niri, kasu hontan an EEB iruditzen zait lekuz kanpo dagoela Erkide hitz desegoki hori zeren da neologismo bat sahesteko kommun hitz kommuna inter hizkuntzak dagozenak an zyklo kultural greko-latinoa. Da delako erkide hori kontrara -kontranaturaz- sorturikoa. Entzuna daukadanez horren impulsorea izan zen akademiko Jose Luis Lizundia, hori da nik daukadan ideia baina horrek, nok impulsatu zuen ez du importantziarik baizik zer zen impulsatu eta ondorioz baztertu -unitate kultural greko-latino mesedegarria-.\nEdozelan, eskerrak, Josu.\n5:10 PM, January 20, 2009\nItzulirik arlora, eta utzirik bazter hori na EEB, kommentatu ze ikusi dut an linka igorria Gilenek (http://eu.wikipedia.org/wiki/Kumkuat) ze deitzen zaio fruta horri euskaraz\ntituluan baina ostera textuan, hasieran bertan' noiz hasten da explikationea, da idazten (doa handik kopiatua eta hemen kolatua)\nKumquata izen bereko zuhaitz edo zuhaixka baten fruitua da, arraultza formakoa.\nOrduan ba, ez dago lar argi zer den hobetsi edo\nNahiz nik esango nuke ze hobetsi dela kumkuat. Hori holan bada, ezen dela hobetsi kumkuat, argudiatu ahal dugu ze "hobe" eta "euskarazago" -nahiz ez euskaldunon artekoago- litzake esateko\nEz al da naturalago euskaraz esatea kunkat ezi esatea kumkat?\nNora garoazen purismoak, purismo kulturalak eta hypokresiak.\nJosu, ez ahaztu hitzordua an Algorta - Getxo.\nNi bihar partituko naiz horrantza barkoz Patra-tik Ancona-ra eta gero automobilez etxera, helduko garela seguruenez igandean 25.\nOndo izan guziok. Ez dakit sartuko naizen an internet harik heldu etxera Nafarroan.\n5:33 PM, January 20, 2009\nEEB ez da kokatzen euskararen dinakikan, aitzitik da ekimen bat alternativo eta marginala, Josu Lavinek sortua, zeinean kolaboratu nuen. Besteak beste blog honen bidez:\nZuk zeuk parte hartu duzu bertan.\nErkide "neologismoak" (lehen aldiz jasoa 1740 inguruan) gauza asko esan nahi ditu, haien arten "komuna". Azken honek, dakizunez, ere signifikatzen du "irola" euskaraz.\nkomuna, amankomuna, erkidea...\nkomuna, irola, komoditateak...\nNahiz eta jakin ez, aski hizkuntza aberatsa dugu, guk geuk muskiltzen ez dugun ber.\n9:34 PM, January 25, 2009\nGilen, orai hasten naiz skribitzen hau kommentarioa da laugarrena zeren aurreko hirurak joan zait kin argiaren etena zein suffritzen dugu zergatio denborale txar gaizto hau. Ea orai, ba.\nEz nekien eta ere ez nuen uste ze\n== erdike "neologismoa"\nagertzen da euskaraz an 1740 urtea lehenengo aldiz. Eskerrak erakustea gatik datu hori. Nolanahi uste duket da "neologismo zahar" bat -hori na erkide- datorrena tik eskolea na Oihenart edo gisakoa baina horrek ez du lar importantziarik ze neologismoak ere ez dira nire ustez txarrak berez eta derrigorrez baldin ba dira egokiak (zein gauza subjektivoa berhau, baina askotan ere ongi praktikoa). Dena problemea, ere nire ustez, da ze erabiltzen da saihesteko -eta argiro soilik evitatzeko-\n== kommunitate hitza\nzeina da osoro geurea eta amamkommuna kin okzidenteko hainbat hizkuntza eta kultura. Kommunitate hitza, nola Comunidad Autónoma edo Erkidego Autonomoa, eta bere derivatu ugariak.\nBestetik' litzateke interesantea, ahal balitz lar lan handi gabe, jakitea zeozer gehiago buruz hitza -erkide edo erkidego edo ... - eta bere "jaiotze" data, ingurua, autorea,....\nBehar dugu bai pusatu euskara direktione positivo eta effektivoan eta ez, nola ongi diozu Gilen, geuk muskildu geure hizkuntza.\nEtxetik jada, Lekeitio.


Segurtasuna sare sozialetan | Teknopataren txokoa\n2010(e)ko ekainak 7 Sailkatu gabe 2 erantzun\nAurrekoan emandako hitzaldia asko gustatu omen zen Enkarterri aldean, eta lehengo astean beste bat enkargatu zidaten, oraingo honetan sare sozialen arrisku espezifikoen ingurukoa. 12-14 urte bitarteko 60 bat ikaslerekin egon nintzen, 30 bat laguneko bi saiotan banatuta. Aurrekoan bezala, pentsatu dut aurkezpena bera hemen uztea, baten batentzat inspiragarria izan litekeelakoan, eta harekin batera, bi saio horietan hartutako hiruzpalau ohar azkar.\nSare sozialen segurtasuna from Joxe Rojas\nNonbaitetik hasteko, slideshareko bertsioan badira ikusten ez diren hiruzpalau diapositiba. Sarean kontu honen inguruan aurkitu ditudan bideoak dira: hau, hau eta hau, hain zuzen ere. Zalantza handiekin sartu nituen aurkezpenean, beharbada nahi nuena baino tonu paternalistagoa dutelako. Egia esan, ez da erraza (niri behintzat oso zaila egin zait) enfoke egokia bilatzea, gaztetxoak tontoak bailiran ez tratatzeko. Izan ere, eta aurrekoan bezalaxe, badira harrituta utzi nauten kontuak:\nEsparruaren inguruko jakintza tekniko izugarria dute. Nik baino askoz hobeto zekiten euren perfiletan nola murriztu sarbidea eta abar.\nEspero ez nituen sare sozialak ezagutzen dituzte, ondo ezagutu ere. FOTOLOG aipatzean barrezka hasi ziren iraganeko gauza zelakoan, eta bten batek Badoon ere kontua bazuela aipatu zuen. Twitterren oso-oso-oso gutxik dute kontua (hiruzpalauk 60ren artean), eta ez dute apenas erabiltzen. Tuenti -espero bezala- jaun eta jabe da.\nGehienek ezagutzen dituzten lagunak soilik dituzte Tuentin, eta eguneroko harremanaren hedapen gisa erabiltzen dute.\nBakarren batek kontatu zuenez, gertatu zaie inoiz ezezagun batek galdera larregi egitea, eta erantzuna logikoa izan da: perfil hori blokeatzea.\nGutxi pentsatzen dute sarean jartzen duten materialak har dezakeen hedaduraz… baina adibide paternalista-beldurgarri pare bat jarrita, berehala pizten zaie bonbilla (je, je, je)\nIrakasleek pena apur bat eman didate egia esan. Kezkatuta ikusi ditut gaiaz, ikasleekin kontua gehiago landu nahian, baina erabat galduta zentzu horretan. Ez dakit baliabide falta den, edo dauden baliabideak ez dituzten ezagutzen edo zer… baina ondo etorriko litzaieke kontu honen inguruko formakuntza minimo bat.\nEnfin, hortxe nire burutazioak. Iruzkin, ekarpen edo kritika zorrotzen bat baldin baduzue, eskertuko dizuet horren berri ematea! 😉\nIntimitatea? Ze intimitate?!?\nNew Yorken kasualitatez konturatu dira telefono kabinen mantenua …\nBada aste pare bat Facebooketik ateratzea erabaki nuela. …\nPingback: Tweets that mention Teknopataren txokoa > Segurtasuna sare sozialetan -- Topsy.com\t2010(e)ko ekainak 7\nLuistxo\t2010(e)ko ekainak 7\nAzken egunetan, bigarren aldia da Badoo entzuten dudana, lehenago sekula ere ez. Zeure kasuan bezala, pertsona destekniko batengandik edo…\njoxe\t2010(e)ko ekainak 7\n@luistxo badakizu zer tokatzen den ba, moreno-moreno jarri eta argazki piloa egin paparra erakusten Badoo horretan profila irekitzeko! 🙂


Home Gizartea Kultura Elkanoren euskal nazionalitatea, Guinness Errekorren liburuan jasoa\nUrr 17, 2020\nElkano 500 Fundazioak berri interesgarri bat jaso du bere webguneko blogean: Guinness Errekorren liburuaren azken edizioak Juan Sebastián Elkanori (Elkano) eta Lurra inguratzeko balentria egin zuten tripulazioko beste bost kideri «euskal nazionalitatea» esleitu die.\nLehen zirkumnabigatzaileen zerrenda eta Guinness Errekorren 2021 liburuko nazionalitatea\nErrekor erregistro honen ingelesezko webguneak, orain, esplizituki jasotzen ditu Getariako marinelaren euskal jatorria –eta Elkano abizenaren euskal grafia ezagutzen du–, baita Juan de Acurio kontramaisua, Juan de Arratia marinela, Juan de Zubileta jantzia, Pedro de Tolosa despentsari izatera heldu zen grumetea edo txo, Pedro de Chindarza.\nElkano 500 Fundazioa euskal itsasgizon honen irudiaren errebindikazio interesgarri bat egiten ari da; besteak beste, Elkanoren irudiaren gainean metatuz joan diren faltsukeria kopuru harrigarria desmuntatzeko artikuluak.\nEuskal nazionalitatea itsasgizon horiei esleitzearen gaia ez da «gai txikia», ezta ikuspegi politiko batek sortutako eszentrikotasuna ere. Hori izan da (eta hori ulertzeko, artikulu horiek irakurtzea gomendatzen dugu berriro, sarrera honen amaieran jasotzen ditugunak) euskal itsasgizon hau duintasunik eza ukitzen zuen figura bihurtzeko ahalegina, edo XIX. mendean sortutako nazio espainiarreko heroi bat, errealitate iraunkor edo, gutxienez, aurredaturiko errealitate bihurtzeko kontakizuna sortu nahi zuena.\nRAEren hiztegiak argi azaltzen du nazio bat zer den eta, beraz, pertsona bati nazionalitate bat esleitzea zer den:\nEgungo errealitate politikoa iraganera proiektatzeko ideia horrek ez du zentzurik. XVI. mendearen hasieran ez zegoen Espainiako naziorik, ez behintzat egungo ikuskera politikoan. Euskaldunak, ez alde batekoak, ez Pirinioetakoak, ez ziren «espainiarrak» zentzu politikoan. Euskaldunak ziren eta horrelakotzat ezagutzen ziren. Are gehiago, Amerikako Gaztelako Erregearen kolonietara migratzen hasitakoak, han jaio baitzen, eta indar handiz, komunitate nazional bereko kide izatearen sentimendua. XVII. mendearen hasieratik ikusten da hori guztia, Arantzazuko izenarekin euskaldunek Amerika osoan zehar elkar laguntzeko sortzen dituzten ermandade eta kofradien sarearen bidez.\nErrepikatzeaz nekatzen ez garenez, euskaldunek protagonismoa izan duten historiaren zatiak «bahitua» izan dira beti «historia espainiarra» edo «historia frantsesa» etiketen pean. Jakina, historia negatibotzat aurkezten zaigunean, orduan ez dago euskaldun gisa definitzeko arazorik.\nHori bai, irlandarrak prestatu daitezela, espainolitate elcaniarraren irain horrengatik kritika-ekaitz bat datorkie eta.\nElkanoren egitandiari buruz, eta euskaldunek Moluka uharteetan duten eraginari buruz, duela hiru urte idatzi genuen sarrera interesgarri bat blogean, 2017ko urrian: XVI. mendean euskaraz hitz egiten zuen Moluketako uharte bateko erregea (lingoa Bizcainha).\nZalantzarik gabe, lan handia egin du Elkano 500 Fundazioak. Orain, informazio hori Guinness Errekorren Liburuaren web bertsioan erabat eguneratzea besterik ez da falta.\nFundación Elkano 500 – 2020/10/13 – Euskadi\nGuinness World Records taldeak munduari egindako lehen itzulian Euskadik egindako ekarpena aitortu du, eta lehen zirkumnabigatzaileen zerrenda zabaldu du\nElkanok Lurraren Inguratzeari buruzko informazioa 2021. urteko Guinness Errekor liburuan (klik egin handitzeko)\nPrevious article«The 50 Next»k gastronomiaren etorkizuna eraikitzen duten eta euskal bultzada duten gazteak ezagutu nahi ditu\nNext articleAboitiz & Company. Filipinetako euskal konpainia baten 100 urte


Frantziako Kontuen Auzitegiak zalantzan jarri du AHT proiektuaren errentagarritasuna | Frantziako Kontuen Auzitegiak zalantzan jarri du AHT proiektuaren errentagarritasuna – iparraldekohitza\nurria 24, 2014\nFrantziako Kontuen Auzitegiak zalantzan jarri du AHT proiektuaren errentagarritasuna\nFrantziako Kontuen Auzitegiak abiadura handiko trenaren (AHT) inguruko txostena aurkeztu zuen atzo. Abiadura Handiko trernarekiko jarrrera ezezkorra nagusitu da\nBaionako tren geltokia. / Bob Edme\nAbiadura Handiko Trenaren(AHT) kontrako jarrerak areagotzen ari dira. Frantziako Kontuen Auzitegiak atzo plazaratutako txostenak, AHT-ak ekar ditzakeen ondorioak aurkeztu zituen: ondorio ekonomiko negatiboak, ingurumena kaltetu eta onuragarritasun eza nagusitu ziren txostenean. CADE kolektiboak nabarmendu duenez, txostenak, kolektiboak 1992a geroztik salatzen dituen hainbat puntu berresten ditu.\nFrantziako Kontuen Auzitegia publikatutakoak azaldu duenez, ororen buru, AHTaren errentagarritasunak “behera” egin du. “Lehenik linea interesgarriak eraiki dira eta ondorik eraikitakoak, razionalitate ekonomikorik gabeko hautuen arabera eraiki” direla salatu du CADEk. Frantziaren kasuan, AHTak iparrean izango zituen linean, %14ko errentagarritasuna lortu behar zuela aurreikusten zen baina ondorioztatu ahal izan dutenaren arabera, %3ra iritsiko da soilik. Datu adierazgarriak izan arren, AHTaren alde diren hautetsiek ez dute bat egin izan nahi datu horiekin.\nErrentagarritasun eza nabarmentzeaz gain, CADE-k, Auzitegiak ingurumenaren inguruan egin ondorioa nabarmendu nahi izan du. “AHTak saihesten duen CO2a eta AHT suposatzen duen gastu publikoa parekatuz, AHTak ingurumenean eragin gutxi du”, dio CADEk.\nFrantziako Kontuen auzitegiak beste datu bat ere eman du argira. Izan ere, finantzazio iturriak, proiektuaren azterketak egin ostean bilatzen direla dio. Tours-Bordele egiteko linean ekarri du gogora. Ibilbide hori egiteko, finantzazio iturriak, azterketa teknikoa egin ostean bilatzen hasi ziren.\n«Berdin ongi ari behar dizugu; ene ametsa duzu»\n«Gehiengoak gure proposamenei zer oihartzun egiten dien ikusiko dugu»


Patxi Epelde gogoan – LabCaf\nHome/albisteak/Patxi Epelde gogoan\nDuela 10 urteko apirilaren 28an, langileen mobilizazio handi baten ondoren, CAFeko langileok, eragina jasandako senideekin batera, CAFeko atari nagusiaren ondoko plazan jarrita dagoen AMIANTORENEI eskultura inauguratu genuen.\nUrtez urte, eskultura honen inguruan gogoratu izan ditugu amiantoaren hildakoak, Enpresa eta Instituzioen pasibotasuna salatu ditugu eta CAFekoak edo beste enpresetako biktimak izan diren langileen errekonozimendua eta indemnizazioa izango den konpentsazio funts baten sorrera aldarrikatu dugu.\nAMIANTORENEI, gaixotasun baten ondorioz hil berri den Patxi Epelde artistak sortutako eskultura bat da. Bere lanarekin, Patxik, langileok amiantoaren inguruan genuen sentipena era artistikoan islatu zuen, eta aldi berean gatazka honekin bere konpromiso leiala erakutsi zuen. Hori dela eta lerro hauen bidez guk ere bere lana eta bere borrokari merezitako omenaldi bat eskaini nahi diogu.\nESKERRIK ASKO PATXI, ZU ETA ZURE ARTELANA\nGUREKIN GERATZEN DIRA BETIRAKO.\nBeasainen, 2019ko abuztuaren 29an


Euskadiko klusterrek eta enpresa elkarteek egiaztatu dute negozioa eta enplegua hazi egin direla 2015ean - SPRI\nSPRI » Berrikuntza » Euskadiko klusterrek eta enpresa elkarteek egiaztatu dute negozioa eta enplegua hazi egin direla 2015ean\nArantxa Tapia, Eusko Jaurlaritzako Ekonomiaren Garapen eta Lehiakortasun sailburua, eta Alexander Arriola, SPRI Taldearen zuzendiaria, OCIko bileran.\nIndustria Abagunearen Behatokiak bere urteroko txostenean berretsi ditu Euskadiko 22 elkarte eta klusterren hobekuntza aurreikuspenak. Ekonomiaren Garapen eta Lehiakortasun sailburua, Arantxa Tapia, izan da foro horrek ostiralean egin duen bileraren buru. Ia denek espero dute mantendu edo handitu egingo direla beren fakturazioa, eskaerak, lanpostuak, esportazioak eta I+G+B-ren erabilpena; izan ere, 22en artetik, siderurgiak bakarrik uste du enplegu gutxiago izango duela. Jarduera industrialaren hazkundea bio-zientzien eta itsasoko industriaren sektoreetan eman da batik bat, eta sektore horietako enpresen %100ek (bio-zientzien kasuan) eta %80k (itsasoko industriaren kasuan) espero dute beren jarduera hobetzea. Behatokiak egiaztatu du Euskadiko BPGak %2,8ko hazkundea izan zuela iaz eta, bestalde, jakinarazi du Produkzio Industrialeko Indizea %3,5 hazi zela, 2014ko datuak bikoiztuz.\nJarduera industrialaren hazkundea bio-zientzien eta itsasoko industriaren sektoreetan eman da batik bat\nProdukzio industriala %3,5 hazi zen aurreko ekitaldian, hortaz hazkundea erregistratu da bi urtean jarraian\nEnpresa elkarteen eta klusterren arduradunak, bileran.\nAcede klusterrean fakturazioa %9,4 hazi zen pasa den urtean\nHABIC klusterrean, fakturazioak, %10etik gorako hazkundea izan zuenak azken hiruhilekoan zuraren azpi-sektorean\nPasabanek bi ebaketa-ekipo saldu dizkio Txinako enpresa bati\nEuskal entitateak zibersegurtasunari buruzko eztabaida bateko partaide...


Maskaradarik ezean, bi proposamen artistiko sortu dituzte Zuberoan - GARA\nHutsetik sortzen da materia. Hutsak beldurra sortu du eta beldurretik loreak sortu dira, eta bat beharrean bi»; hitzokin azaldu zuen Mixel Etxekoparek aurten maskarada bertan behera geratu izanak Zuberoan ekarri dituen bi dinamika paraleloen sorrera. Xiberoako Ikastoletako Ikasle Ohiak (XIIO) elkarteko kide Joanes Etxebarriak hutsune horrek sorkuntzarako bidea ireki duela nabarmendu zuen: «Bientzat aitzakia izan da aurten maskaradarik ez izatea, ohikoaren aldean zerbait berritzailea egiteko».\nTradizio zaharrak aurten etenune bat izanen duela baliatuta, beste norabide batzuk hartu ditu herri kulturak. «Alde batetik, oso aberasgarria da gabeziak sortu duena. Tradizioa geureganatzen dugu, erakusten dugu ez dela fosilizatua, ez dela hila eta bizirik segitzen ahal duela», nabarmendu zuen ikastolako ikasle ohiak.\nDenbora dute etsai orain bi proiektuek; epe laburrean hilabete luzeetako lana gauzatzea lortu beharko dute. Ikasle ohiek apirileko bost asteburuetan eginen dituzte emanaldiak, nahiz eta oraindik zein herritan izanen den ez den finkatua. «Maskar» ikusgarria, bestalde, martxoaren 3an eskainiko dute Urdiñarben eta 4an, Larrainen.\nXIIOko kideek lehen mustrakak edo saioak egin dituzte. Egitasmoak bere sorreran lau kide izan zituen eta, egun, 30 bat elkartu dira. «Ikasle ohi anitz herrian integratuak dira, eta anitzek maskaradan parte hartu ez badute ere, gehienek kantariak edo dantzariak dira. Bestela ezinezkoa izanen zen bi hilabetetan maskarada muntatzea», azaldu zuen Etxebarriak. Laguntza teknikoa ere eskatu dutela gehitu zuen ikasle ohiak: «Gu joan gara Barkoxeko Patrick Gueheillerengana laguntza bila, eta bere iritzia eman digu; gero ere beste batzuk etorriko dira ongi prestatzen laguntzeko».\nXiru festibalaren baitan, Zuberoako kultura biziarazteko eta berrikusteko Mixel Etxekoparen gidaritzapean sortzen zen «Maskar» arte estudioa. Izenak aditzera ematen duen legez, Zuberoako antzinako tradizioaren berrikuspena da. Udan zenbait emanaldi eskaini zituzten, baina datorren martxokoek izaera berezia izanen dutela jakinarazi zuen sortzaileak: «Bizkarrezurra berdina izanen dute, maskaradak bezala, baina herriari eta garaiari egokituko zaizkio». Horretarako, Markinako Abarka taldeak antzeztuko duen zatia aldatu eginen da, esaterako.\nLan korala da «Maskar», horregatik aktore guztiak elkartzea izan da erronka handienetako bat: «Ander Lipus, Touloneko Par Alleles hip-hop taldea, Amaren Alabak, Bizkaiko aktoreak... guztiek beren proiektuak dituzte, eta denak elkartzea lan zaila izan da».\nBiztanle gutxi, baina gogotsuak\nAurten Gamere-Zihigari zegokion maskarada antolatzea, baina gertakari larri baten ondoren, bertan behera utzi zuen. Hori ikusirik Urdatxek (Santa Grazi) antolakuntza berriz hartzea deliberatu zuen. Izan ere, 2011ko maskarada urdaxtarrek egin zuten, baina beste ezbehar baten ondoren aurreikusiak ziren hamabost emanaldietatik sei besterik ez zituzten egin iaz. Azkenean, Urdatxeko herriak lan eskerga zela-eta 2012ko maskarada ez antolatzea deliberatu zuen.\nMaskarada antolatzea lan handia da, eta Zuberoan biztanleria txikitzen eta zahartzen ari da. 15.000 pertsona inguru bizi dira lurralde osoan. Aurten maskaradaren antolaketa hartu behar zuen Gamere-Zihigak ehun biztanle inguru ditu, eta lekukoa eman eta berriz hartu behar zuen Urdatxek horren bikoitza besterik ez du.\nHorri euskaldunen kopuruaren txikitzea gehitu behar zaio, egun biztanleriaren laurdenak baino gutxiagok baitakite euskaraz. «Euskaldunak falta dira herrietan. Aspaldi da ez dela maskaradako talde oso bat euskalduna. Gure ekimenari esker, gutxienez erakutsiko dugu, Xiberoak nahi badu euskaraz bizi, bide bat ikastola dela», azaldu zuen XIIO elkarteko kideak.\nEremuz eta biztanle kopuruz txikia izanagatik ere, beren ohiturekiko atxikimendu handia dute zuberotarrek. Izan ere, biztanle gutxi izanagatik ere, urtero euskal kultura tradizionalaren bi erakusle handienak, maskarada eta pastorala, beren gain hartzen dituzte zuberotarrek. Txanponaren aurkiak bere ifrentzua duen bezala, lotura estu horrek berritasunak onartzeko zailtasunak ekar ditzake. «Oraindik ez dugu oihartzun handirik izan, baina Xiberoan ez delarik tradizioa errespetatzen, kritikak izaten dira, eta izanen dira», onartu zuen Etxeberriak ikasle ohiak egiten ari diren lanari buruz.


CAF-ek kontratu berria sinatu du Belgikan - SPRI\nCAF-ek kontratu berria sinatu du Belgikan\nBerriki, CAF-ek tranbiez hornitu du Stockholm hiria\nGipuzkoar enpresak 146 tranbia fabrikatuko ditu Flandeseko garraio konpainiarentzat\nDe Linj belgikar garraio publikoaren enpresak CAF euskal tren-taldea aukeratu du, gutxi gorabehera 146 tranbia berriz horni diezaion, guztiak ere Flandeseko ekialde eta mendebaldeko herrialdeetara, eta Anberes hirira bideratzeko.\nBeasainen egoitza duen fabrikatzailearen komunikatu baten arabera, unitateak, pisu baxuko tranbiak dira, noranzko bakarrekoak edo bi noranzkoak, eta estetika modernoa eta azken belaunaldiko ekipamendua uztartuko dituzte.\nOndoz ondoko zazpi sortatan hornituko diren konboiak, egun Anberes, eta Gante belgikar hiriak eta kostaldea lotzen dituen 175 kilometroak betetzen dituzten hiru sareetarako erabiliko dira.\nProiektu honek, Gipuzkoako enpresaren presentzia sendotu du Beneluxeko tren-merkatuan eta batez ere Belgikako material higitzailearen merkatuan. Iragan udan, Bruselako MIVB/STIB enpresak CAFi esleitu zion metroaren 43 ibilgailuren fabrikazioa, eta irailean, GVB-k, Amsterdameko garraioa kudeatzen duen enpresa publikoak, euskal enpresa aukeratu zuen, tranbiaren 63 unitatez horni zezan.\nBerriki, enpresak tranbiez hornitu ditu Belgrad, Stockholm edo Tallinn bezalako Europako hiriak eta egun, unitateak fabrikatzen ari da Utrecht eta Luxenburgo hirientzat.\nProiektu berri hau, CAF-ek 2016an esleitutakoei gehitzen zaio, 2.800 milioi euro baino gehiagoko erantsitako zenbatekoagatik.


Egin zaitez bazkide - Ankulegi Antropologia Elkartea\nGizarte- eta kultura-antropologian interesa duten pertsona guztiek parte har dezakete Ankulegi Antropologia Elkartean.\nBazkide bazara, eskubi hauek izango dituzu:\nBatzarretan ahotsa eta botoa izatea, eta gobernu-organoetan parte hartzeko hautagaitza aurkeztea.\nBerariazko informazioa jasotzea Ankuplaza banaketa-zerrendaren bidez.\nMediateka espezializatutako euskarri fisiko dokumentuak erabiltzeko aukera izatea.\nKuota murriztua Asociación de Antropología del Estado Español (ASAEE) [lehen, FAAEE] hiru urtez behingo kongresuetan.\nUrteko kuota 30 eurokoa da, eta banku-helbideratze bidez ordaindu behar da. Izena emateko ondoan dagoen inprimakia bete, sinatu, eta ohiko postaz edo posta elektronikoz bidali (idazkaritza [at] ankulegi.org) behar da.


Ba al du aniztasunak tokirik enpresan?\nGero eta anitzagoa den gizarte batean, nola kudeatzen dute enpresek aniztasuna? Emun kooperatibak gaiari heldu dio "Zalantzari lehio bat" hausnarketa prozesuaren baitan\nNiko Cuenca Beristain Analista ekonomikoa. EnpresaBIDEAko koordinatzailea 2022ko ekainaren 21a 05:30\nEtengabe eraldatzen ari den gizartean bizi gara. Horrek giza harremanak ulertzeko eszenatoki batera garamatza eta horretarako ezinbestekoa da dena zalantzan jartzea, oraindik ezagutzen ez dugunari leiho bat irekiz. Gogoeta horrekin ekin dio Emun kooperatibak bere 25. urteurrenari. "Bidegurutzueetan" lan egiten duen kooperatiba gisa definitzen dute langileek Emun, euskarak eta berrikuntza sozialak bat egiten duten tokietan lan egiten duena. Aniztasuna bidegurutze horietako bat da ,eta horri begiratzeko modu asko daude.\nEnpresek aniztasunaren erronka nola kudeatzen duten aztertzeko topaketa egin du Emunek. Olatz Dorronsoro Emuneko ordezkariak "elkarrekin pentsatu eta jarduteko balioa" nabarmendu nahi izan du. "Gutako" bakoitzaren barruan mugimendu bat sortu nahi du Emunek oraindik ezagutzen ez dugun horri aukera eskaintzeko. Gero eta pluralagoa den gizartean, "'aniztasuna' hitza entzutean galdera asko datozkigula burura" adierazi du Dorronsorok. Galdera horiei erantzuten lagundu nahi du Emunen jardunaldiak, enpresa munduaren ikuspegitik batez ere. Negozioen jasangarritasuna etengabe aldarrikatzen den garai honetan, aniztasuna txertatzen ikasteko, eremu horretan aditu eta arituak diren pertsonak gonbidatu ditu Emunek bere hausnarketara.\nAlde batetik Josep Maria Canyelles i Pastó enpresen gizarte-erantzukizunean aditua eta Vector5 aholkularitza enpresaren sortzaileak parte hartu du. Enpresetan aniztasuna jorratu duten adibideak ere azaldu dituzte jardunaldian: Bogan ekimeneko Ainhoa Solozabal eta Esti Berazak, alde batetik, eta ABB Niessen enpresako Mikel Villarrubia eta Txus Alfonsok, bestetik.\nAniztasuna ez da soilik landu behar arazo bati aurre egiteko konponbide bezala, baizik eta planifikazio tresna bezala\nJosep Maria Canyellesek 25 urte darama Responsabilitat Global atarian Enpresen Gizarte-Erantzukizuna (EGE) jorratzen. Bere ustez, aniztasunaren kudeaketaren erronka "oso interesgarria da gizartean eman diren aldaketen ikuspegitik". Enpresek nola jorratzen duten ulertzeko testuinguruaren garrantzia nabarmendu du Canyellesek, eta horretan kokatu du EGEren eragina. Enpresa batzuk duela 25 urte hasi ziren EGE irizpideak osagarri gisa jorratzen. Denborak aurrera egin ahala, enpresa bera ulertzeko tresna bezala hartzen hasi dira hainbat konpainia. Azken urteotan, ikuspegi hori aldatu egin da eta horren adibide dira ekonomia-zirkularra edo enpresa-osasungarria. "Bilakaera positiboa", hortaz, bere iritziz. "Enpresak gizarte eremuan izan beharreko jokaeran aldaketak izan direla" eta "joera hori areagotu dela" nabarmendu du Cayellesek. Garapen Jasangarrirako Helburuen (GJH) esparrua ere aipatu du. Marko legala ez bada ere, geroz eta garrantzi handiago duen markoa da. Nazio Batuek sailkatutako helburuak biltzen dituzte GJHak. Aniztasuna da helburuetako bat, "desberdintasunak murrizteko" helburuen barruan kokatuta.\nAniztasuna: modu erreaktibotik, jarrera positibora\nHelburuen markoez gain, araudia ere badago: Europako zuzentaraua, tamaina handia duten enpresak gizarte-erantzukizunaren alorrean egindakoaren berri ematera behartzen dituena. Enpresen gizarte-eragina neurtzeko aukera ematen du, eta badira haien helburua birpentsatzen ari diren enpresak, alegia, gizartearentzat balioa nola sortzen duten hausnartzen ari direnak. Aniztasunaren kudeaketa horrekin lotu du Canyellesek. Ez soilik arazo bati aurre egiteko konponbide bezala, baizik eta planifikazio tresna bezala. Aniztasunaren eremuan enpresa batzuk erreaktiboak izatetik "positiboan aritzera" pasa direla nabarmendu nahi izan du. Aniztasunaren ekarpena balioan jartzeko beharra aldarrikatzen dute askok, neurgarria izan dadin. Talentua erakartzeko tresna ere badela nabarmendu du, enpresaren barruan sartzeko aktiboa. Era berean, "akziodunen kapitalismotik, interes taldeen kapitalismora" igarotzeko beharra aldarrikatu du, baina enpresek aldaketa marketin tresna gisa erabiltzeko arriskuaz ere ohartarazi du. Horregatik, zuzen egindakoa txalotu eta "greenwashing estrategiak kritikatzeko beharra" azpimarratu du.\nAniztasuna eremu zabala da, baina enpresa askok hizkuntza aniztasuna aintzat hartzen ez dutela nabarmendu nahi izan du Canyellesek, estatu mailan hizkuntzen kudeaketa errotu gabea dagoela. Hainbat aniztasun motari erreparatzen diete: generoa, sexu orientazioa, arraza... baina hizkuntzarena ez.\nGipuzkoako Niessen enpresak aniztasuna bere estrategian oso barneratuta dauka. 1914an eratu zen Niessen enpresa, Oarsaldean. ABB taldeak erosi bazuen ere, hainbat alorretan autonomia nahikoa daukate. Mikel Villarrubia ABB Niesseneko giza baliabideen arduraduna da, eta Txus Alfonso euskara batzordeko kidea. Aniztasuna eta iraunkortasunarekin lotura handia duen konpainia da. Izan ere, aniztasun eta inklusio globalaren 2030 estrategia diseinatu du taldeak. Aniztasuna hainbat dimentsiotan neurtzen du Niessenek: generoa, LGTBIQ+, gaitasunak, belaunaldien artekoa, etnizitatea... Horren adibide 2022ko Pride Month da. ABBk harrotasun eguna mundu mailan ospatzen du kontzientziazio kanpainen bitartez. Espainian ABBk badu aniztasun batzordea, aurrekontu propioa duena. Lan eskaintzetan ere aniztasunaren balioaren berri ematen dute, lantalde anitzak nahi dituztelako.\nBoganen ustez inklusiboa izateko aniztasuna bermatzea da gakoa eta zeregin horretan laguntzen diete enpresei.\nGipuzkoako lantegiari dagokionez, Niessenek badu 23 urteko ibilbidea duen euskara batzordea. Batzordea motibazio eta komunikazio akzioekin hasi zen eta urteek aurrera egin ahala gizarte erantzukizunarekin lotutako ekimenetan parte hartzen hasi zen, erronkei erantzun berritzaileak emanez. Euskalgintzatik herrigintzara pasa ziren. ABBko filiala izateak aniztasunaren kudeaketan lagundu diela uste dute Niesseneko arduradunek. Euskarari dagokionez, hasiera batean Espainiako ABBK ez zuen ulertu aniztasunaren parte bezala ikusten, baina bai denborak aurrera egin ahala.\nBogan kooperatiba ere aniztasunaren kudeaketaren adibidea da. Bigarren mailako kooperatiba da, askotariko errealitate dituzten proiektuak elkarttzeko espazioa. Agintzari, Zabalduz, Hirube... bezalako kooperatibek osatze dute. Bakoitzak bere autonomiatik lan egiten du, eta kooperatibak egitura komuna eskaintzen die. Gizarte-zerbitzuen aldeko apustua egiten du, eta pertsonen aniztasunean oinarritzen da. Kooperatibaren estrategiak hiru oinarri ditu: gizarte ekimena, gizarte ekonomia eta gizarte ekintza. Boganek arrisku egoeran dauden adin txikikoekin egiten du lan, eta 2021eko udan Batzen proiektu berritzailea abian jarri zuen, gazteak enplegua lortzeko harrera sistema. Gipuzkoako Foru Aldundiaren eskutik sortutako egitasmoa da, eta kohesio soziala, gazteen enplegu inklusiboa eta enpresekiko harremana uztartzen ditu. Inklusiboa izateko aniztasuna bermatzea da gakoa, eta zeregin horretan laguntzen diete enpresei. Esperientzia oso baliotsua da Boganeko arduradunentzat enpresek eta gazteek inklusio hitzarmena sinatzen dutelako. Hitzarmen hori egoeraz egoera moldatu egiten da enpresek behar dituzten perfilen arabera. Prozesu migratorioen ondorioz etortzen diren gazteekin lan egiteak aniztasunaren garrantzia agerian uzten du.


Karkara 2019-03-07 18:00\nLan talde txikia da KARKARAkoa, eta gaur egun, guztiok emakumeak gara. Egun osoko lanuztea egingo dugu erredakzioko langileok.\nLan talde txikia da KARKARAkoa, eta gaur egun, guztiok emakumeak gara. Horregatik, gure lanuzteak eragin zuzena izango du erredakzioan. Hori horrela, ez da harrera eta publizitate zerbitzurik egongo egun osoan zehar. Webguneko informazio fluxuan ere eragina izango du grebak, eta eduki gehienak martxoaren 8ko ekimenei buruzkoak izango dira.


Ulertezina egiten da edonorentzat ikastetxe batean proiektu berri bat bultzatzeko Sailaren lehenengo ideia bertako behinbetiko irakasleen plantilla baztertzea izatea. Behinbetiko irakasle-funtzionario horiek UHEIn lanpostua galtzea eta gaueko batxilergoa eskaintzen duten ikastetxeetan birkokatzea da Sailaren asmoa. Ezin dugu ahaztu pertsona guzti horiek bazutela aurretik bere plaza zentro batean, eta beren puntuak galdu egin zituztela duela urtebete plaza berezien lekualdatze-lehiaketan parte hartzean. Orain ikusi dugunez, inolako zentzurik gabe kudeatutako lehiaketa.\nEta, zein da orain egiten zaien proposamena? Bada urtebete edo pare bat urte gaueko batxilergoan irakasten itxarotea… horren ondoren, eta erakutsitako gaitasunengatik, UHEIko plazara itzultzeko? Ez bada, eta aurreko guztia gutxi izango ez balitz, ez zaie ziurtatzen orain utzarazitako plaza berreskuratuko dutenik. Iaz plaza horietarako egokiak zirela argi utzi bazuten ere, Sailaren ustetan datorren urtean ez omen dira horretarako gai izango.\nIkastetxeen Zuzendaritzak titulazio-datuak oso baxuak direla da UHEIn on-line irakaskuntza-eredu berri bat martxan jartzeko argudiatzen duen arrazoi bakarra. Eta bai, hala da neurri batean. Urrutiko batxilergoko matrikulazio-datuak ez dira inoiz aurrez aurreko matrikulazio-datuekin alderatzeko modukoak izango, baina ezin dugu ahaztu zerbitzu pribatuak inoiz bere gain hartuko ez duen ikasle-mota jakin batek hezkuntza publikoa jasotzeko duen eskubidea. Are gehiago, 2000. urteko irailaz geroztik urrutiko batxilergoko institutu bana izan dugu lurralde bakoitzean, eta titulazio-datuak mantendu egin dira 20 urte hauetan.\nHorregatik guztiagatik, CCOO Irakaskuntzak berriz ere eskatu dio Hezkuntza Sailari edozein aldaketa berritzaile egiteko irakasleak kontuan izateko, baita prestakuntza-etapa bakoitza zer ikasle motari zuzenduta dagoen kontuan hartzeko ere. Gauzak egiteko moduak daude, eta UKEIko behinbetiko irakasleak baztertuz ematen ari den kudeaketa okerra ez da aukerarik egokiena.\nCCOO Irakaskuntza hezkuntza sistemaren kalitatea hobetzeko aldaketen alde laguntza eskainiz izango da beti, baina ez irakasleentzako kalteen kontura. Proposatuta bezalako neurri traumatikoak hartu aurretik, elkarrizketa eta egin beharreko aldaketak elkarlanean eta ikastetxe-elkartearen barrutik abiatuz egingo direla espero dugu.


MIK zentroak hitzarmena sinatu du Prospektikerekin, Millennium-en parte izateko - Oñati - Goiena.eus\nMIK zentroak hitzarmena sinatu du Prospektikerekin, Millennium-en parte izateko\nMiren Mujika 2014-05-15 15:33\nDavid Sánchez Bote eta Ibon Zugasti hitzarmena sinatzen.\nMIKeko zuzendari David Sánchez Botek eta Prospektikerreko zuzendari Ibon Zugastik sinatu dute hitzarmena, mundu mailako proiektuan ikertzeko erakunde eta gizarte berrikuntzaren inguruan. Prospektikeren bidez, MIK zentroa Millennium Proiektuaren Espainiako nodoaren parte izango da, erakunde eta gizarte berrikuntzaren etorkizunaren alorrean.\nMIK, Erakunde eta Gizarte Berrikuntzaren Kudeaketan Espezializaturiko Ikerketa Zentroa, MUn integratuta dago eta hitzarmen honen bitartez, harreman iraunkorra izango du Millennium Proiektuaren sareko mundu osoko kideekin.\nMillennium proiektuak mundu osoko korporazioetako, unibertsitateetako, GKE-etako, NBEko agentzietako eta gobernuetako adituak elkartzen ditu prozesu parte-hartzaile batean, 50 nodoren baino gehiagoren bitartez. Horietan, etorkizun hobea eraikitzeko munduko erronkei nola aurre egin ikertzen da, prospektibako tresnak erabiliz.\nMIK eta Prospektiker\nMondragon Innovation & Knowledge erakunde eta gizarte berrikuntzaren kudeaketan espezializaturiko ikerketa zentroa da. MIK Mondragon Korporazioan eta MUn dago integraturik, eta Oñatin eta Irunen (Gipuzkoan) eta Bilbon ditu egoitzak.\nBestalde, Prospektiba eta Estrategiaren Europako Institutua, Donostian eta Zamudion egoitzak dituena, prospektibaren ikerketaren alorrean nazioartean erreferente da, eta Millennium proiektuaren Espainiako nodoa koordinatzen du.


ISO 9001 Kalitatea | Fraternidad-Muprespa\nFraternidad-Muprespak Kalitatea Kudeatzeko Sistema (SGC) hiru ditu, AENORek emandakoak, hau da, Espainiako Normalizazio eta Ziurtapen Elkarteak. Ziurtagiri hauek agerian uzten dute zerbitzua etengabe hobetzeko dugun konpromisoa, Fraternidad-Mupresparen Kalitate Politikan ikus daitekeen bezala.\nLehena, honako jarduera hauetan laguntzen duten Informazio Sistemen arloan: Informatikako Azpiegituren eta Telekomunikazioen Kudeaketa. Informatika programen diseinua, garapena eta produkzioa, informazio teknologien eta Erabiltzaileen Arreta Zentroari lotuta. Sistemen eta Informazioaren Zuzendariordetza Nagusiak eskaintzen dizkio Fraternidad-Muprespari, indarrean dagoen aplikagarritasun aitorpenaren arabera. Fraternidad-Muprespako Zuzendaritzak jakin badaki Mutualitateko kudeaketa arlo guztietan kalitate sistema bat izateak garrantzia handia duela. Horri esker, informazio sistema bikainek langile guztiei aukera ematen diete mutualistei, langile asegurudunei, lotutako enpresei eta autonomoei kalitatezko zerbitzua eskaintzeko.\nKalitatea Kudeatzeko Sistema (SGC) hau (UNE-EN ISO 9001:2015 arauaren arabera ziurtatua), Fraternidad-Muprespak dituen Ingurumena Kudeatzeko Sistemarekin (SGA, UNE-EN ISO 14001:2015 arauaren arabera ziurtatua) eta Informazioaren Segurtasunerako Kudeaketa Sistemarekin (UNE-ISO/IEC 27001:2014 arauaren arabera ziurtatua) batera, Kudeaketa Sistema Bateratua osatzen dute, AENORek ere ziurtatu duena. Sistema hauek erabat integratuta daude, eta prozesuak eta auditoretza-zikloak partekatzen dituzte.\nBigarrena, kalitatearen eta poztasun-mailaren neurketaren eremukoa, 2012ko martxoan lortu zuen. Kudeaketa Sistema honek abiapuntua ezartzen dute, hortik abiatuta Fraternidad-Muprespak eremuak hedatzeko. Eta hedapen horretan langileei eta beste interes-taldeei emandako arretan bikaintasuna lortzea izango du helburu.\nAurreko Kudeaketa Sistemaz gero, Fraternidad-Muprespak bere irismena zabaldu zuen 2013ko otsailean; hau da, Kalitate Sistema bermatu zuen paziente afiliatuaren Kontingentzia Profesionalen eta Kontingentzia Arrunten estaldurarekin lotutako zerbitzuen administrazio-kudeaketan. 2017an, Fraternidad-Mupresparen sareko 101 laguntza-zentrotan ziurtatu da zerbitzua.\nCertified Quality management System ISO 9001 - IQNET (Informazio Sistemak)\nCertified Quality management System ISO 9001 - IQNET (Gaixoaren Kudeaketa)\nKalitatea kudeatzeko sistemaren ziurtagiria ISO 9001 - AENOR\nCertified Quality Management System ISO 9001 - IQNET (Kalitatea)


Marteri lehiakide serioa atera zaio Lurretik kanpo bizia bilatzeko ahaleginetan. Artizarra. Europako (ESA) eta Amerikako (NASA) espazio-agentziek zuzendutako ikerketa baten ondoren, gure bizilagun hurbilena albiste bilakatu da, bere goi-atmosferan fosfano molekulak aurkitu baitira. Han bizia dagoela adieraz lezakeen biomarkatzailea.\nDuela ehunka milioi urte, Artizarra Lurraren oso antzekoa izan zitekeela pentsatu ohi da. Biek antzeko tamaina eta dentsitatea dute, eta grabitate-erakarpena ia berdina da bi gainazaletan. Gainera, posible da garai batean ozeaonak egon izana Artizarraren azalean. Esan daiteke, Eguzki-sisteman ez dagoela gurearen antzeko ezaugarriak izan ditzakeen beste planetarik. Baina zerbait dramatikoa gertatu zen Artizarraren historian zehar, eta haren baldintzak nabarmen aldatu ziren Lurrean ezagutzen ditugunetik. Teleskopio baten bidez Artizarraren azala begiratzen saiatzen bagara, haren azala erabat estaltzen duen hodeizko mantu lodi bat besterik ez dugu ikusiko. 60ko eta 80ko hamarkadak arte itxaron behar izan genuen hodei hauen azpian zer zegoen jakiteko. Artizarraren gainazala 465 °C -tan dago, 90 bar-eko presio atmosferikoa du azalean; hori ozeanoan kilometro bateko sakoneran murgiltzearen antzekoa da, eta haren hodeiak azido sulfurikoz osatuta daude nagusiki. Nekez imajina daiteke ingurune kaltegarriago bat bizitzaren eboluziorako.\nBaina planeta zoragarri hau ahaztuta utzi aurretik giza zolitasuna gai izan da Artizarraren atmosferan itxaropen-zirrikitu bat aurkitzeko. Artizarraren azaletik igogailu batera igo eta bere atmosfera zeharkatuko bagenu espaziora iritsi arte, oso ezaguna egingo litzaigukeen gune bat zeharkatuko genuke. Artizarraren gainazaletik 55 km-ra atmosferaren tenperatura 30 °C inguruan egonkortzen da, eta presio atmosferikoa 0,5 bar ingurura jaisten da, Kilimanjaro mendiaren gailurrean izango genukeen presio atmosferikoaren antzekoa. Oxigeno-botila batekin, astronauta bat bertatik paseatzeko gai izango litzateke astronauta-jantzirik eraman beharrik gabe. Eskualde honetan aurkitu dira fosfano molekulen aztarnak.\nFosfanoa edo fosforo-trihidruroa (PH3), biomarkatzaile bat da, ura, karbono dioxidoa, oxigenoa edo ozonoaren antzera, Lurretik kanpo bizia bilatzeko aztarna gisa erabiltzen dena. Aurkikuntza honen bitxitasuna, eta alarma guztiak piztearen arrazoia, Artizarraren atmosferan aurkitu diren fosfano kopuruak sortzeko mekanismo abiotikorik ez dagoela da. Lurrean, adibidez, ez dago fosfanoa sortzeko gai den mekanismo geologikorik, eta bere presentzia atmosferan, mikroorganismoen ekoizpenarekin edo gizakiaren ekintzekin dago erlazionatua. Bestalde, fosfanoa Artizarraren azaleko prozesu geologiko ezezagun batean gertatu izan balitz, atmosferaren gaitasun erreduzitzailearen ondorioz, denbora laburrean desegingo zen. Hori dela eta, lan honen egileek Artizarraren atmosferan aurkitutako fosfano-kantitate handiak sorkuntza-prozesu jarraitu batekin lotu dituzte, eta, haren ezaugarriak direla eta, oso ondo egokitzen dira bertako bizitzaren presentziarekin.\nNolanahi ere, kontuz ibili behar da. Artizarraren atmosferako fosfano-kontzentrazioaren estimazioa ez da konposizio osoaren mila milloiko 20 zati ingurukoa baino ez. Kantitate ia iragankorrez ari gara hitz egiten, Lurraren azalean kokatuak dauden teleskopio bidez identifikatuak. Neurketen konplexutasunek akats sistematikoak sortu ditzaketela agerian izan behar da, seinale faltsuek sortuz, eta, horregatik, emaitza hauek balidatu egin beharko dira datozen urteetan ikerketa sakonagoen bidez. Nork daki, agian, Artizarraren goi-atmosferara zunda berriak nabigatzera bidaltzeko ekimenak bultzatuko ditu ikerketa honek, bertan benetan bizia dagoen ala ez aztertzeko helburuarekin.\nMore in this category: « Kometa bat ikusgai!\tITSASOAREN KOLOREA »


Free chat Taquara. Ausazko arrotz doan txateatu berehala Taquara tik.\nFree chat Taquara\nOngi etorri Chatroulette TaquaraEdozein lekutan, munduko pertsona aleatory bat konektatzeko. Chatroulette Taquara dezakezu honako aukeren artean aukeratu:- Guztiak pertsona mota Taquara doan Txata. Zehaztu behar du, eta 'Ezarpenak' joan.- The 'bideo' moduan webcam Txateatu.- The 'mikro' moduan mikrofono Txateatu.- Txata ez mikro eta 'testua' moduan bideo gabe anonimoki.- Spy beste anonimoki onartzen bada hizketaldiak.- Ez baduzu nahi spied beharreko aldatu 'ezarpenak' atalean.Sakatu 'F2' hasteko, edo egin klik 'start'.\nTaquara hirien zerrenda:


Loraldia Festibalak Teatro Eguna ospatuko du Izotza apurtzen den ertza lanaren estreinaldiarekin - Loraldia\nLoraldia Festibalak Teatro Eguna ospatuko du Izotza apurtzen den ertza lanaren estreinaldiarekin\nMartxoaren 27an Teatro Eguna ospatzeko Loraldia Festibalak bi ekintza prestatu ditu.\nAizpea Goenagak euskal teatroari buruzko testu bat irakurriko du; Gorka Benitez saxojoleak jarriko du musika. Ondoren, Izotza apurtzen den ertza antzezlana estreinatuko da.\nIzotza apurtzen den ertza Olatz Beobide eta La Cuerda Teatroaren ekoizpena da; dramaturgia Eva Redondoren sormena da.\nMartxoaren 27an Teatro Eguna ospatzen da eta data honek Loraldia Festibalaren 5. edizioarekin bat egiten du. Horregatik, Loraldiak egitarau berezia prestatu du egun horretarako.\nBi ekintza izango ditugu martxoaren 27an Campos Antzokian: Aizpea Goenaga sortzaile eta aktoreak euskal antzerkigintzaren inguruko testu bat sortu du eta bertan irakurriko du; ondoren, Izotza apurtzen den ertza antzezlanaren euskarazko estreinaldia izango dugu.\nLoraldia Kultur Elkarteak Aizpea Goenaga sortzaile eta aktoreari eskatu zion egun hau ospatzeko idazki bat prestatzeko.\nGoenagak euskal antzerkia eta euskaraz sortutako teatroaren historia birpasatuko du, ikuspegi aldarrikatzaile batetik abiatuta.\nPedro Ignazio Barrutiak 1750.ean idatzitako Gabonetako ikuskizuna antzezlanetik hasi eta gaur egunera arte euskarazko antzerkigintzak izan dituen mugarri eta une garrantzitsuak birpasatuko ditu. Goenagak errekonozimendua eta aldarrikapena azpimarratu nahi ditu: alde batetik, ikustezinetatik hasi eta aurrekariek egindako lana azpimarratu; bestetik, gaur egun ere dauden gabeziak eta beharrak aldarrikatu. Tartean, ikuspegi ezberdinak landuko ditu: emakumearen presentzia, itzulpengintza edo arlo profesionala, besteak beste.\nAizpea Goenagaren irakurketak Gorka Benitez musikaria izango du lagun. Saxojoleak musika jarriko dio ekintzari.\nGoenagaren irakurketaren ondoren Izotza apurtzen den ertza antzezlanaren estreinaldia izango dugu.\nLa Cuerda Teatro konpainiak antzezlan honen euskarazko bertsioa aurkezten du. Iruñean gaztelaniazko bertsioa estreinatu eta ondoren urtarrilean euskarazko bertsioaren aurre estreinaldia egin zuten.\nEva Redondoren dramaturgia eta zuzendaritza da eta Olatz Beobide eta La Cuerdaren ekoizpena. Oholtzan, hiru emakume: Maitane Pérez, Maider Lekumberri eta Olatz Beobide.\nIruñeako Bernues anaien Acronica produkzioak sortu ditu antzezlana irudikatzen duten ikus-entzunezkoak, eta musika Pascal Gaigne konpositorearena da. Zinez aipagarria Edi Naudok proposatzen duen eszenografia.\nAntzezlan honek giza esplotazioa eta biziraupena ditu ardatz. Esplotazioari buruz hitz egiten duen proposamen honek modu irekian hartu du gaia; esplotazio sexuala eta giza esplotazioa azalduko ditu baina baita munduaren eta inguru giroaren esplotazioa ere… azken finean, galdera bat planteatuz non dago muga ustiapena eta biziraupenaren artean? Hiru emakume, bizimodu eta baldintza ezberdinetan.\nErika argazkilari gazteak National Geografic-en lan egitearekin amesten du, eta Siberia iparraldera joan da, han inauguratu berri duten gas natural likidoaren fabrikak ingurumenean eragiten duen kaltea dokumentatzera. Siberian, desegiten ari den habitat batean, amona-bilobak bizirauteko borrokatzen dira. Erikarentzat fabrika ekosistemaren kontrako mehatxua baldin bada ere, atsoarentzat eta gaztearentzat diru-iturri nagusia da.\nIdeia originala La Cuerda Teatroarena da. Inspirazio iturri gisa Gabriel García Márquezenen errelato bat izan dute, amonaren eta bilobaren arteko harremanak hor du abiapuntua. Ondoren Eva Redondok gidatutako sorkuntza prozesua egin zuten lau emakumeok. Emaitza Eva Redondok idatzitako dramaturgia dugu.\nMaider Lekunberri eta Maitane Pérez aktoreek sortu zuten La Cuerda Teatro konpainia. Izena, sokaren ideiatik abiatuta, hari-harian egotearen sentsazioa.\nFlores arrancadas a la niebla antzezlana izan zen bere lehen ekoizpena, Arístides Vargasen testu batean oinarrituta; lan honekin hiru urtez biran ibili ziren nazioartean, Argentinan batez ere.\nDonde el hielo se rompe antzezlana izan zen hurrengoa, oraingoan aurkeztuko duten gaztelaniazko bertsioa.\nBai Maider Lekunberri eta bai Maitane Pérezek ibilbide luzea egin dute antzerkigintzan eta zenbait taldetan parte hartu izan dute.\nOlatz Beobide donostiarra aktorea, zuzendaria eta ekoizlea da.\nAntzerkigintzan, zineman eta telebistan hamaika proiektu ezberdinetan parte hartu izan du eta nazioartean ere lan egin izan du.\nTeatroan hainbat lan aurkeztu ditu, besteak beste, Nacidos culpables, Oleanna, In fraganti edo Kreazko kaukaziar Borobila. Azken bi urteetan Nomofobikak izan du esku artean. Ibilbide luze honetan hamaika konpainiekin lan egin du: Ttantaka, Ados, Bederen 1, Theatre de Chimeres, Theatre du Rivage eta orain La Cuerda teatroa.\nBeobidek antzerkigintzaren ikuspegirik berritzaileenak lantzen ditu eta azken urtetan ingurune digitalarekin bat egiten, interneterako proiektu ezberdinak sortu ditu. Horrela jaio dira , Nomofobikak eta Gutuberrak serie digitalak..


Noiz sortua: 2019-11-06 20:14:37\nHizkuntza Eskubideak Bermatzeko Protokoloaren garapena aurkeztu dute, udaletan hartu beharreko neurriak proposatzeko. Kontseiluak uste du lankidetzarako aukera izango dela.\nHizkuntza Eskubideak Bermatzeko Protokoloaren Udal Garapena proposamena aurkezteko Kontseiluaren ekitaldia, gaur, Gasteizen. Juanan Ruiz/Foku\nOinarri horrekin, beste urrats bat egin zuen iaz Kontseiluak, eragileren ekarpenak jaso ostean: protokoloaren neurriak zehaztu zituzten euskararen premiak aintzat hartuta. Hirugarren urratsa da oraingoa, udaletarako proposamena. Nabarmendu dute udalak «estrategikoak» direla, haiek baitaude herritarrengandik gertuen. Proposamena gaur aurkeztu dute Gasteizen; Lasarte-Oriako eta Antsoaingo euskara teknikariek parte hartu dute saioan, eta Gasteizko Udaleko ordezkariek.


Hila ala zuka…?\nNahaste-iturri da hori. Aurreneko elkarrizketan, pertsona ezagutzen ez baduzu, zuketa baliatzea kortesiazkoa da. Besteak “hitz egin hikaz, otoi” esaten badizu, orduantxe has zaitezke hitanoan.\nBeste hainbat herrialdetako jendearentzat harrigarria da Espainian hitanoa horren maiz erabiltzea…\nEz. Gizarteko goialdeetan, erakundeei edo monarkiari dagokionez, oro dago arautua, Estatu-protokoloa hortxe baitago. Gainerako gizarte-alorretara bagoaz, ordea, helburua protokolo-sistema desberdinak uztartu eta harmonizatzea da, nahasketarik sortu gabe, dena erraz joan dadin. Protokoloa ez da agintzea, arautzea bakarrik: bada koordinaziorik ere. Esate baterako, “urtebetetzea dela eta, inbitazioa egin behar dut” diozunean, gauza asko deliberatu behar dituzu: nola egingo dut, telefonoz do eskutitzez, posta elektronikoz…\nBai, noski, protokoloa negoziatzeko modu bat baita. Zertzelada bat kontatuko dizut, XVI. mendean espainiarrak eta frantsesen artean jazotakoa. Espainolok Frantziara negoziatzera gindoazenean, frantziar sukaldariek lumadun haragiz prestatzen zituzten janariak: faisaiak, oilaskoak, indioilarrak… Nutrizionistek diotenez, okela mota hori, urdailera iritsitakoan, hanpatu egiten da eta ohikoa baino edari gehiago behar dute, egarri-sortzaile biziak dira. Beraz, espainiar konbidatu haiek zenbat eta jaki gehiago hartu orduan eta ardo gehiago edaten zuten eta, zenbat eta ardo gehiago izan, hainbat eta eragozpen larriagoak negoziatzeko. Frantsesen aldeko jokoa zen, beraz.\nNi neu, behintzat, bertan nolako ohiturak dituzten, zer egin behar den, zer ez dagoen ongi ikusia… galdetuko nioke enbaxadakoei. Oraindik orain, adibidez, gure presidenteari egin behar zioten inbitazio baterako eskutitz batean irakurri genuenez, galdera egin ziguten konbite-egileek: “Presidente jauna eta laguna” jartzea inporta zaizue? Lehenago, pertsona guztiak ezkonduak izatea zen ohikoena baina egun badira dibortziatutakoak, izatezko bikoteak, sexu berekoak… Hitz egokiak erabili ezean, konpromisozkoa izan daiteke gonbidatu horrentzat. Beste batzuetan “Halako(jaun)aren andrea” jar daiteke edo hobe da emakumearen izena ipintzea?\nArrakasta soziala bermatzen duena, ikasteko eta ohiko arau horiek praktikan jartzeko zure manera da. Garrantzi handienekoa, Grazia Monakokoak zioena da: “Zahartzen eta jokatzen jakin beharra dago, ezin sortaraz baitiezaiokezu aldamenekoari atsekabea edo tentsioa”.\nEgun badira protokolo-eskolak eta antzekoak baina, halaz ere, geroz eta unibertsitate gehiagok agertu dute “Edukazio Sozial” izenekoarekin loturiko ikasgai bat sartzeko interesa. Aurten, esate baterako, Escorial-en eman dugun ikastaro batean, 50 unibertsitate-ikasle izan ditut, denak ere jende artean okatzen ikasi nahi zutenak.\nKopei dagokienez, lehenago ordena jakin batean antolatzen ziren: txikiena ardo zuria edateko, ertaina ardo beltzerako eta handia ura hartzeko. Egun, aztura eta ohiturak bestelakoak dira, gastronomi munduan ezagutza hobea da-eta: orain nornahik daki ardoaz, dastatze-probaren bat edonork egin du. Uretarako kopa bestelakoa ipintzen dizute, baita koloretakoa edo besteak baino txikiagoa, ontziak bereizteko… eta kopa bakarra utziko dizute, bezero batzuek ardo zuria bakarrik edo ardo beltza soilik edaten dutelako. Jana zerbitzatzean, aurreneko platera ekartzean mahaikide guztiak zerbitzatu arte itxaron egin behar da; bigarren platerean, ez: aurreneko platerak sarrerak izan ohi dira, ez dira beroak denak, baina jakiak beroak dira eta jatunari bero hartzea atsegin zaio. Dena den, ia denek itxaroten dute mahaia osatu arte. Sardexka eta antzekoez ari garela, eskuinetik ezkerretara doaz beti. Arrain-pala ahoan ez sartzeko kontuz ibili behar da, besteak beste.\nZuka beti: ez ahaztu janaria berak ekarriko digula, zerbitzatuko digula, zikin zaitzakeena, zerbait gertatuz gero molestatuko zaituena…\nTira, kortesiazko hori galtzen ari da emakumeak horrela nahi izaki. Balio ez duena da “berdintasuna lortzea gura dut” esan eta autobusean, leher eginik, zutik joatea, gizonezko batek eserlekua utzi arte. Bestela, nolabaiteko adin, pisu edo arazo fisikoa duen emakumea baldin bada, logikoena eserlekua hari uztea da. Baina, era berean, emakumeok ere utz diezaiokegu edadeko aitona bati. Giroan hautematen dena, emakumearen aldeko aldez edo moldezko protekzionismoa. Alabaina, horiek horrela ere, gizon jator prestuak dama bati eserlekua uzten diola ikustea oso gauza polita da. Baina dagoeneko ez da jendetasunezko arau.


2013/11/25 | Ornodunak\nHarkaitz-Zoxo Gorria Roquero Rojo Monticola saxatilis\nHarkaitz-zozo gorria 19 cm-ko hegazti txikia da. Gutxi gorabehera 35 cm luze da, 65 gr pisatzen du, eta hegal-zabalerari dagokionez, arra emea baino apur bat handiagoa da.\nArrek eta emeek disformismo sexual handia dute lumajeen kolorean. Arrek urdin-grisaxka kolorea dute buruan, lepoan, zintzurrean eta sorbaldan; hego beltzaxkak dituzte, ipurtxuntxur zuria eta behealdea eta buztana laranja kolorekoak. Lumadi hori askozaz nabarmenagoa da eztei-garaian, neguan tonu motelagoak izaten baitituzte. Emeen goialdeak, berriz, nabarrak izaten dira okre izpilekin. Bietan ala bietan mokoa eta hankak ilunak dira.Ar gazteek emakumeen oso antzeko lumadia izaten dute.\nHarkaitz-eremu eta larre ugari dituzten mendietako espeziea da. Mendi-larreetako edo zelai alpinoetako harkaitz-eremuetan egon ohi da.Bere kide harkaitz-zozo urdina ez bezala, harkaitz-zozo gorria ez da amilburuetan edo arroiletan egoten; horren ordez, leku lauagoetako edo malda gutxiko landetako harri-eremuetan paratu ohi da.\nOrnogabe txikiak jaten ditu: intsektuak, araknidoak, beldarrak eta, noizean behin, narrasti nanoak (esaterako, sugandila gazteak).Batzuetan -gutxiagotan- baiak eta basoko fruituak ere jaten ditu.\nEspezie migralaria da, eta gurera apirilean heldu ohi da. Limurketarako eztei-hegaldiak egiten ditu: tximeleten pareko mugimenduak egiten ditu, hegoak astiro astinduz, eta, amaitzeko, paraxuten gisa lurreratzen da, burdingorri koloreko isatsa erakutsiz. Emeak eraikitzen du habia. Belarrez eta goroldioz egiten du, eta zulo batean edo horma-arraila batean ezkutatzen du. Maiatzean errunaldi bakarra egiten du eta urdin margul koloreko 4-5 arrautza erruten ditu. Emeak soilik berotzen ditu arrautzak 14-15 egunez.Habiako txitak arrak eta emeak zaintzen dituzte, eta txoritxoek aste pare batzuen buruan uzten dute habia.\nHarkaitz-zozo gorria oso toki gutxitan aurki daiteke Euskal Autonomia Erkidegoan, batik bat, mendiko eta zonalde atlantikoko eta azpikantauriarreko herrietan. Ez daude ale asko eta, klima mediterranearra maiteago duten arren, ez da ikusi ale gehiago daudenik latitudez jaisten garen heinean. Iberiar Penintsulan, ia eskualde guztietako mendi-eremuetan aurki daiteke. Europari dagokionez, eremu mediterranearrera mugatzen da.Marokon eta Asia erdialdean eta mendebaldean ere aurki daitezke oso sakabanaturik.\nEGOERA ETA BABESA\n"Interes bereziko" espezie gisa sailkatuta dago Espezie Mehatxatuen EAEko katalogoaren arabera. Faktore biogeografikoek eragiten dute gurean hain ale gutxi egotea. Iberiar Penintsulan poblazioa apur bat murriztu da. Halere, estatu mailan espezie "ez mehatxatutzat" jotzen da. Europan, ordea, asko murrizten ari da, eta Polonian, Austrian, Eslovakian, Hungarian eta Ukrainan oso mehatxaturik dago.Poblazioa mantentzeko, oso garrantzitsua da beren ugalketa-eremuetan trabak mugatzea.\nTestua: Mª Elena Potes\nIrudiak eta argazkiak: Conrado Tejero Lanseros


Lumagorrik bat egiten du erabakitzeko eskubidearen aldeko “Hamaika gara” manifestuarekin eta sinatzera gobidatzen zaituztegu – Lumagorri\n2020/03/12 Lumagorri\tharrotasuna\nBizitza duina nahi dugu denontzat, eta ezinbestekoa dugu, beraz, bizitza erdigunean jartzea, eta zaintza lanak modu orekatuan berrantolatzea, pertsonen arteko harremanak eta lurrarekin eta gainerako animaliekin ditugunakeraldatzea. Justizia soziala iparrorratz, ekonomia herritarron beharren arabera antolatu nahi dugu, enplegu eta pentsio duinak geureganatu, kalitatezko osasun sistema bermatu, hezkuntza propio eta burujabe bat ahalbidetu, gorputz eta identitate guztiak aske bizitzeko baldintzak sortu, indarkeria matxistari, LGTBI+fobiari eta diskriminazio orori aurre egin, eta kultura eta hizkuntza aniztasunarekiko begirunez, euskara indartu. Gure etorkizun politikoa eraikitzea gure ardura da, eta hemen erabaki behar dugu.\nElkarrekin bizi gara, eta elkarrekin erabakiko dugu, edozein dela bakoitzaren sorterriaedo hizkuntza. Inor ez da ilegala; eskubide zibil eta politikoak bertan bizi garen herritar guztionak dira, eta historikoki ukatu zaizkienei aitortu eta bermatu egin behar dizkiegu. Zentzu horretan, emakumerik gabeko erabaki guneek ez dute zilegitasunik.\nErabakiak geroz eta gutxiagoren artean hartzen dituztenak daude balantzaren alde batean; eta guk herritarron indarra jarri behar dugu bestean. Atzerakada demokratikoei herritarrok ahaldunduta, bat eginda eta demokrazian sakonduz erantzun behar diegu. Izan ere, komunitate batek bere burua gobernatu nahi duenean, bere borondatea muga bakartzat hartuta, erabakitzeko ahalmena izan behar du, herritarrok erabakitzea baitagatazkak kudeatzeko eta bakea eta bizikidetza bermatzeko giltza. Elkarrekin erabakitzeak egiten gaitu herri.\nHerritarrok gure etorkizunaren jabe izan nahi dugu.Gure lurraldearen estatus politikoa eta beste lurraldeekiko harremanak menpekotasunik gabe eta askatasunez erabakitzeko aukera izan nahi dugu. Egiaz, errealitate ezberdinak bizi ditugun arren, burujabetzan sakontzeko borondatea konpartitzen dugu.\nEusko Legebiltzarrari egiten diogun eskaera:\nNafarroako parlamentuari egiten diogun eskaera:\nHonenbestez, manifestu hau babesten dugu eta gure borondatea eta konpromisoa adierazten dugu Ipar Euskal Herrian norabide honetan aurrera egiteko.Izan ere, gure lurraldearen instituzionalizazioan sakondurik, bertako herritarroi eragiten diguten gai edo auziei buruzko erabakiak hartzeko ahalmena izan nahi dugu.\n← Sexu lana eta prostituzioa-ren inguruko solasaldia antolatu dute LAB, Bilgune Feminista, Negeak, Lumagorri eta BALA-k\nBertan behera geratu da asteazkenerako antolatuta zegoen “Sexu lana eta prostituzioa” solasaldia →


ETAPA 4.B: Legutio-Otxandio eu - rutasverdes - web.araba.eus\nETAPA 4.B: Legutio-Otxandio eu - rutasverdes\nArabako lurraldean zehar egiten ari garen txangoari bukaera eman eta Bizkaiko ataria den Otxandioko hiribildura heldu aurretik Albinako urtegi ederra eta Mirugain mendiko pago lepatuen baso zabalak ezagutzeko aukera izango dugu\nIa 10 km dituen etapa honek arabar lurraldeko Legutioko hiribildua eta Bizkaiko lurralde historikoaren atarian kokaturiko Otxandioko hiribildua batuko ditu. Bidean errekastoak, ehun urtetik gorako pago lepatuen basoak eta Albinako urtegi ezezaguna izango dira protagonistak.\nGaur egun San Roke parkea den hilerri zaharrak eskaintzen digun panoramika ezin ederragoaz gozatu ostean Legutio atzean utzi eta Albinako urtegirantz joko dugu. Ibilbidea urtegira doan errepidetik doa hasieran baina laster hau alde batera utzi eta hilerrira igoko den bidezidorretik jarraituko dugu. Erkametz, landaketa, pago eta altzifre artean egingo dugu hilerri eta urtegia arteko ibilbidea.\nkm 3.- ALBINAKO URTEGIA\nBaso artean dagoen itsasoa balitz bezala azaltzen zaigu urtegiaren paraje paregabe hau. Urtegiaren ur azpian galtzen diren harlauza handi batzuek gogorarazten digute hemendik igarotzen zela Aramaioko bide zaharra. Baina guk urbazterretik jarraitu behar dugu, urtegiaren tarte bat inguratuz, harik eta errepidera hurbilduko gaituen bidezidorra hartu arte. Errepidea gurutzatu eta Mirugaineko igoerari ekingo diogu. Maldarik gabeko tarte baten ondoren ibilbideak behera egiten du apur batean, berriro ere gora egiteko, Tantaibakarreko tontorra eskuinean utziz. Mirugaineko gailurrerantz jarraituko dugu, eta tontorretik gertu PR-BI 50arekin gurutzatuko gara. Mendiko ibilbide labur hau Otxandioko mugetatik doa, Basabisitta gogoratuz.\nkm 7,2.- MIRUGAIN\nAlanbrezko itxitura batzuk zeharkatu eta ehun urtetik gorako pago motzen baso zabalean behera egingo dugu. Zuhaitz hauen enborretan oraindik ikusi daitezke gerra zibileko metrailen aztarnak. Jaitsiera luze baten ondoren ibilbidea baso artetik zabalgune batera helduko da. Puntu honetan pista albo batera utzi eta eskumara joko dugu, Iñolako errekastoa zeharkatu eta bidexka batetik Gorrien bidea izenaz ezagutzen den asfaltatutako bide batera heldu arte. Otxandiotik nahiko gertu gaude jada. Bertara heltzeko Olazar pagadia eta izen bereko erreka zeharkatu beharko ditugu, azken hau horretarako egokitutako zubi batzuei esker. Paraje honetan PR-BI 52arekin egingo dugu topo eta honekin batera helduko gara Vitoria-Gasteizko errepide zaharrera, lehenik San Roke ermita ondoko hilerriaren atzeko pagadi zaharra zeharkatuz. Uribarrena kaletik sartuko gara hiribildu zaharrera, bidean Urkiola ibai gaineko zubia zeharkatuz. Etapa Plaza Nagusian bukatzen da. Bertan aurkituko ditugu Otxandioko eraikin garrantzitsuenetako batzuk: udaletxea, Santa Maria eliza, frontoia, Vulcano iturria, bolatokia\nLegutio-Otxandio (PDF) Legutio-Otxandio (KMZ) Legutio-Otxandio (GPX)


Eskua zaurian – Baigera\n‘Alardea’ hitza entzun orduko, ez dut zalantzarik denoi mugitzen zaigula zerbait barrenean. Horrekin batera datozen hitzak dira ‘normaltasuna’, ‘tradizioak’, ‘parekidetasuna’, ‘eskubideak’, ‘errespetua’… Urtean bi alditan gutxienez, ekainean Irunen eta irailean Hondarribian izaten diren alardeen aitzakian aireratzen direnak, baina berriz ere hozkailura bueltatzen direla dirudi, urte osorako. Gaiak berotasun handiena data horietan han hartzen badu ere, ez dago esan beharrik denoi eragiten digula, denoi ukitzen digutela hor erabiltzen diren arrazoibideek, alde bateko zein bestekoek.\nIgandeko Berrian zetorren gai honen inguruko gogoeta interesgarri bat, Arantxa Iraolak sinatua. Hara hemen osorik\nJoan da Irungo alardea (Gipuzkoa) aurten ere. Murmurio bat besterik ez da. «Normaltasuna» nabarmendu dute gertaeraren harira atera diren hainbat albisteren tituluek. «Normal» desfilatu dute bi alardeek —parekideak eta andrazkoak soldadu gisara onartzen ez dituenak—; istilurik gabe desfilatu dutela esan nahi du horrek. Kezka eragiten du, ordea, oraindik ere istilurik eza albiste izatea, eta «normaltasunerako» bidean oraindik ere zeregina franko dagoela erakusten du.\nDudarik ez da: giroa, garai batetik, baretu da. Baina hunkidura eragiten du, oraindik ere, lehen urteetan Irunen eta Hondarribian —arazoaren muina bera da bietan— alarde parekidearen aldeko hautua egin zuten andre-gizonek jasan zuten jazarpena oroitzeak. Eta larrimina. Horregatik da artegagarria normal hitza horrenbeste, eta horren erraz, erabiltzea. Zinez, saihesteko moduko hitza da; zer esan nahi duen zehazten saiatzeak amaierarik gabeko eztabaida antzua dakar. Eta oraindik ere, gainera, gatazkaren seinaleak badira. Jai baten inguruan herri bat bereizita egotea, gogokoa ez den desfilearen aurrean keinu itsusiak egitea, udal agintariek alarde parekideko kideak arbuiatzea… Horiek guztiak aurten berriz Irunen jazo dira, eta, hala ere, hedabide askoren aldetik, horiek tituluetatik urruntzeko hautua egin da.\nZauria hor da, baina deserosoa da bertan eskua jartzea. Eta, osatzeko, zer egin daitekeen aztertu behar da. Boterean dauden udal agintariek, esaterako, ez dute oraindik alarde parekideen aldeko keinu argirik inoiz egin, eta, alde horretatik, alderdi politikoen erantzukizuna —ez udalean bakarrik, gorago begiratu behar da— agerikoa da. Baita herrialde eta erkidegoko instituzioena ere. Egin dituzte babes keinuak, eta egokia da hori. Baina zer pasatzen da uda igaro eta alardeak murmurio huts diren sasoi luzean? Zer egiten da, esaterako, Irun eta Hondarribiko eskoletan gaia jorratzeko? Zer kanpaina berezi sustatzen dira, propio, hautsitakoa konpontzeko? Zer sentsibilizazioa sustatzeko? Aski al da?\nIrun eta Hondarribiko herritar askok egotzi izan dute arras dela zaila, «bertakoa» izan gabe, auzia ulertzea. Argudio hori bera erabili dute, sarri, talde politikoek epelkeriarako. Akaso, arazoa aztertzeko orduan, usu ez zaio behar adina erreparatu tradizioek, identitatea eraikitzeko orduan, duten garrantziari. Egia da: doinu bat, dantza bat, hitz bat… Emozioak goritzeko gai dira ikur asko. Baina munduko paraje guztietan da hori horrela; eta horrekin lotutako pentsakizunak aintzat hartu behar badira ere, letra txikia dira. Begiak bustitzeko gai dira, zinetan; baina horiek gabe, edo horiek eraldatuta, bizi gaitezke. Aldiz, letra larriz idatzi behar dira beste hainbat kontzeptu: eskubideak, errespetua, parekidetasuna, erantzukizuna… Bizi antolaketarako funtsezkoak horiek dira. Baita jaietan ere.\n2014-07-06 / Arantxa Iraola


Antzin - Wikipedia, entziklopedia askea.\nJavier Dallo Díaz de Zerio (Lazagorri, indep.)\n330 (2021: −8)\n% 76,09 (2011)\n% 8,20 (2018)\n% 3,1 (2010)\nAntzin ([ants̻in]) Nafarroako udalerria da. 385 biztanle zituen 2014. urteko erroldaren arabera. Bi herrik osatzen dute udalerri hau, Antzinek eta Mendilibarrik.\n6.1 Goi-tentsio dorreak\n10 Jaiak eta ospakizunak\n12.1 San Fausto eliza\n12.2 San Roman baseliza eta tren geltokia\nHerria, Nafarroako hiriburutik 60 kilometrora dago, Lizarrako merindadearen mendebaldean. Herria, NA-132A errepideak zeharkatzen du Murieta-Acedoko norabidean.\nAntzinek, Murietarekin egiten du muga ekialdean, Mendazarekin mendebaldean, Lokizgo mendizerrarekin iparraldean, eta Legaria eta Piedramillerarekin hegoaldean.\nAntzinek klima mediterraneoa eta azpimediterraneoaren arteko trantsiziozko klima dauka. Uda garaian bi hilabete lehor izaten dira, eta prezipitazioak udaberri eta udazkenean pilatzen diren arren, urteko batez besteko prezipitazioak ez dira klima mediterraniarrean bezain urriak, 700-800mm inguru Antzinen. Batez-besteko tenperatura 10 eta 12 gradu artekoa da.\nNekazaritzaren eragina dela eta, jatorrizko basoen azalera ia guztia galdu da gaur egun.\nHerrigunearen kanpoaldean, Valdegako lur ureztagarrietatik gertu, eta itsasoaren mailatik 469 metrora, Nafarroako gobernuak jarritako estazio meteorologikoa dago.\nHerriaren historiari buruzko datuak urriak dira. XIII. mendean Antzin Berruezako eskualdeko herrietako bat zen, baina XIV. mendean Antzin, Ega haranari gehitu zitzaion. Erdi Arotik XIX. mendera arte jaurerri izan zen, eta 1846ean independentzia eskuratu zuen, udaletxe propioa lortuz.\n1132an Alfontso Borrokalariak antzindarrei lezda kendu zien, esportazioentzat izan ezik (lezta non detis in tota mea terra nisi in exita de mea terra).\nPascual Madozek Diccionario Geográfico-Estadístico-Historico (1845-1850) izeneko hiztegian honela dio:\n« Baditu 46 etxe, udaletxea barne, bertan herriko ziega dagoela, eta oinarrizko eskola bat 32 neska-mutilekin...; 46 auzoko: 169 biztanle...", "antzina San Cristobal izeneko monasterio bat izan omen zen, Antso Handiak Iruñeko katedralari emaitza egin ziona. »\nXIX. mendearen erdialdean eginiko erreforma administratiboan, Mendilibarri izeneko kontzejua ere Antzini batu zitzaion. Erdi Aroko dokumentuetan Mendiriberri eta Mendiliberr izenekin ere aipatzen da. Mendilibarri, Antzinen moduan, Ega haraneko udalerri izan zen XIX. mendera arte.\n2008ko erroldaren arabera, Espainiaz kanpoko 59 etorkin bizi ziren herrian, biztanleriaren %16,39a (Nafarroako batezbestekoaren gainetik).\nAntzingo alkatea "Agrupación Independiente Iraldea (AII)" herri ekimeneko Javier Ibáñez Iriarte atera zen 2007ko udal hauteskundeetan. Udaleko zazpi zinegotziak lortu zituen taldeak, eta hortaz gehiengo absolutua udalean. Baliogabeko botoak 13 izan ziren (emandako guztien %7,60a) eta zurizko 13 boto izan ziren (botoen %8,23a). Abstentzioa %36,67koa izan zen.\nAntzingo Udala (2007)\nIraldea 145 7\n2011n aurkezten bakarra izan zen Agrupación Independiente Lazagorri zerrendako Javier Dallo Díaz de Zerio aukeratu zuten alkate.\nHELBIDEA: Geltokiaren Kalea, 21\n1999-2003 Jon Iriberri Berroztegieta Agrupación Fuente del Encino-Los Verdes\n2007-2009 Javier Ibáñez Iriarte Iraldea\n2009-2011 Francisco Javier Lizarraga Mansoa Iraldea\n2011- Javier Dallo Díaz de Zerio Lazagorri\nGainera, La Estellesa eta Pinedo autobus konpainiek, Lizarra eta Iruñearekiko autobus zerbitzua eskaintzen dute.\nLa Estellesa autobus konpainiak esaterako Aguilar Kodes eta Iruñea bitarteko autobus linea ustiatzen du. Lineak bi zerbitzu dauzka Aguilar Kodesko norantzan eta lau zerbitzu kontrako norabidean. Linearen ibilbidea honakoa da:\nGoi-tentsio dorreak[aldatu | aldatu iturburu kodea]\nAntzinek kiroldegia, estalitako eta ageriko frontoia, futbol zelaia, eta udal igerilekuak dauzka.\nSan Fausto Ikastetxe publikoa\nNafarroako gobernuak onartutako Euskararen Foru Legearen arabera Antzin eremu ez-euskalduneko udalerria zen, eta hori dela eta, hizkuntza ofizial bakarra gaztelania zen. 2001eko erroldaren arabera, herritarren %3,14k zekien euskaraz hitz egiten.\n2009ko urtarriletik Antzingo udalerriaren izen ofiziala Ancin <> Antzin da.\nAntzingo jaiak uztaileko azken larunbataren inguruan ospatzen dira, Karmengo Amaren omenez. Bi hilabete beranduago, urriaren 13an, "jai-txikiak" ospatzen dira, eta azkenik azaroaren 30ean, Mendilibarriko San Andresen omenezko ospakizuna.\nAntzin-Ameskoako Zerbitzu Sozialen Mankomunitatea, zaborra bildu, ura hornitu eta bestelako zerbitzuez arduratzen da Antzin eta eskualdeko beste hainbat herritan.\nSan Fausto eliza[aldatu | aldatu iturburu kodea]\nSakontzeko, irakurri: «San Fausto eliza (Antzin)»\nAntzingo San Fausto eliza, estilo gotiko-pizkundetarrekoa da. XVI. mendean eraiki eta XVIII. mendean handitu zen, sakristia eta elizaren goikaldea zaharberrituz. Lau zatitan banaturiko nabe bakarra dauka. Erretaula nagusia, estilo neo-gotikokoa, jatorrizko erretaula erromanista ordezkatzeko egin zuen Troasko Juan lizarrarak.\nEliza barruan Erdi Aroko bataiarri bat ageri da.\nSan Roman baseliza eta tren geltokia[aldatu | aldatu iturburu kodea]\nAntzingo Udaletxea, Anglo-Vasco-Navarro trenaren geltokia izandako eraikinean kokatua.\nEstilo modernoko eraikin txiki eta karratua da. Antzina hondatutako baseliza baten arrastoen gainean eraiki zen eta barruan Karmengo Ama Birjinaren irudia eta San Romanen margolana daude. Baselizaren ondoan, XIX. mendearen amaieran eraikitako burdinbidearen geltokia dago. Anglo-Vasco-Navarro trenbidea bertan behera geratu zenetik, geltokia udalaren eraikintzat erabiltzen da.\nGeltokia, bigarren mailakoa izan arren, dorre karratuaren itxura dauka. Beheko solairuan biltegia, bulegoak eta txarteldegia zeuden, eta goiko solairuetan etxebizitzak. Geltokia 1925ean eraiki zuen Tomas Urbinak, eta lanek 58.842 pezetako kostua izan zuten.\nSakontzeko, irakurri: «Antzingo zubia»\nAntzingo udalerrian 1870eko lau arku dituen harlangaitzezko harrizko zubi bat dago. Ondorengo hamarkadetan, porlanezko egiturarekin berriztutakoa.\nGoizueta (Nafarroa) - 2012ko maiatzaren 26an sinatu zen senidetzeko akordioa Antzingo Txondorraren III. egunean. Akordioa garai batean bi herriek ikazkintzarekin izan zuten harremana dela eta sinatu zen.\nJose Maria Jimeno Jurio (zuzendaria), Nafarroako toponimia eta mapagintza. XXIV, Iruñea, 1995. ISBN 84-235-1341-6\n↑ Antzingo Udalaren webgunea\n↑ Lan kontuengatik Iriartek alkatetza utzi eta Francisco javier Lizarraga taldekideari pasatu zion kargua. Ikus Diario de Noticias.\n↑ (Gaztelaniaz) «44 localidades navarras ganan derechos para el euskara al pasar a la ‘zona mixta’» Naiz.info 2017-6-22.\nAntzingo udalaren webgunea.\n(Gaztelaniaz) Antzingo udalari buruzko informazioa Nafarroako gobernuaren webgunean.\nLizarra-Gasteiz errepidea Antzin parean Google Street View-n.\nLiburuak: Euskal Herriko bidaia-gida/Herriz herri/Antzin\nAntzin | Mendilibarri\nEgaibarko udalerri aurkibidea\nAbaigar • Antzin • Etaiu • Legaria • Murieta • Oko • Olexoa\nOrriaren azken aldaketa: 17 urtarrila 2022, 01:14.


Bruno Villarreal - Wikipedia, entziklopedia askea.\nBarrundia, 1802ko ekainaren 24a\nGasteiz, 1861eko maiatzaren 10a (58 urte)\nBruno Villarreal Ruiz de Alegria (Larrea, Barrundia, 1802ko ekainaren 24 - Gasteiz 1860) jeneral karlista arabarra zen.\nTropa konstituzionalisten kontra borrokatu zen (1821). Lehen Gerra Karlistan Arabako boluntario-batailoia antolatu zuen (1833) eta Don Karlosen alde egin zuen. Hogei urte zituenean gudarostean sartu zen eta handik gutxira, Burundan eta Logroñon borrokatu ondoren, kapitain egin zuten. Nazarren, Azarten, Muruartederretan, Lizarran eta Altsasun lortu zituen garaipenei esker koronel egin zuten Lorturiko garaipenei esker, Arabako komandante nagusi (1834) izendatu zuten. Bilboko lehendabiziko setioan parte hartu ondoren mariskal egin zuten (1835), iparraldeko armada karlistaren buru (1836) eta Don Karlosen laguntzailea izan zen. Fernández de Córdoba jeneral liberala garaitu zuen Jurramendin eta 1836. urteko Arlabango guduan ihes egitera behartu zituen gudaroste liberalak. Bergarako hitzarmena sinatu zenean Bordelera ihes egin zuen.\nJover Zamora, Jose Maria (2005), La era isabelina y el sexenio democrático, Bartzelona: RBA Coleccionables S.A.. ISBN 84-473-4124-0.\nOrriaren azken aldaketa: 28 otsaila 2021, 22:30.


Trapagarango IATko ordutegia\nPrestakuntza maila handiko profesionalak zure esanetara, ibilgailuaren IATa gaindi dezazun. Trapagaranen (Bizkaia) gaude.\nHorario itv en Valle de Trápaga\nTrapaga IAT. Automozio eta garraio esparruetako segurtasuna eta kalitatea ditugu arduratzat. Gurera erraz eta eroso iritsiko zara. Gainera, maniobrak egiteko leku zabala izateaz gain, itxaron denbora oso laburrak eskatzen ditugu.\nZubieta industrigunea, s/n 48340 Amorebieta-Etxano Bizkaia


Igartubeiti Baserri Museoan zure neurrirako esperientziak eskaintzen dizkizugu:\nBertako elikagaien dastaketa - Goierriko sagardoa, Euskal sagardoa eta Gorenak sagardoa, sagar zukua, Idiazabal gazta ketua eta ketu gabea, baserriko ogia, irasagarra, eztia, artisau gailetak.\nEzin duzu aukerarik galdu...\nPrezioa: Helduak: 4 Euro / Haurrak: 2 Euro\nGidatutako ibilaldia.Baserri mundua ezagutu ezazu bere inguruneko landareen, zuhaixken eta zuhaitzen bitartez. Guztiak betetzen dute bere funtzioa Igartubeitin, esperientzia honen bitartez, beraien sekretuak deskubri itzazu.\nBi esperientzia hauetaz gozatzeko beharrezkoa da aurrez izena ematea.\nTelefonoa: 943 72 29 78\n"Igartubeitira, XVI. mendeko baserri batera zentzumen bidaia"\nEgun batez alkimista tipi bat bihurtu zaitez. Zure zentzumenak proban ipini itzazu. Zure eta senideen larrurako bereziak diren xaboi naturalak egin itzazu… Utzi zure zentzumenek gida zaitzaten, eraldatu, esperimentatu! Gainera XVI. mendeko baserri bateko bizimodua esperimentatu ahal izango duzu interpretazio zentroko eta baserriko bisitan. Amaitzeko landa inguruneko zapore ezberdinak dastatzen amaituko duzu baserriko atarian.\nPartaide minimo eta maximoak: Min 4 perstsona / Max 30 pertsona\nInformazioa eta aurretiko erreserba.


GANDASEIB 16-17: KULTURA ASTEA\nPublicado por ALAZNE6A en 0:05\nNahia Aldamizetxebarria 15 de mayo de 2017, 1:35\nAurtengo kultur astea zoragarria izan da, aktibitate pilo bat egin ditugu, horien artean: abestu, partidua, umeekin jolastu, pin-poneko finala ikusi... Baina hala ere, onartzen dut lehenengo eta bigarren mailan gauza gehiago egin genituela. Espero dut hurrengo urtean institutoan ere hemen egiten dugun aste kulturalaren antzeko zerbait egitea.\nPaule Vega 15 de mayo de 2017, 1:37\nNiri astekulturala asko gustatzen zait, gauza asko egiten ditugulako. Adibidez, abestu, jolastu, ikasi... Baina niri gehien gustatu zaidana aste osotik txikien esolara joan ginenean izan da, oso dibertigarria izan zelako.\nMikel Gonzalez 15 de mayo de 2017, 1:38\nNiri, asko gustatzen zitzaidan aste kulturala egitea eta ikasi akuarelekin margozten.\nMaria Saenz 15 de mayo de 2017, 1:39\nNik oso ondo pasatu nuen kultur astean batez ere partiduan, oso ondo pasatu nuen. Kantaldian ez zitzaidan asko gustatu, piskat aspergarria iruditu zitzaidan, abestiak abestu genituenak ia genekien.\nBueno, bideoa ikustean gogratu nuen momentu horiek, oso onak izan zirenak eta oso ondo pasatu nuenak\nPaule Hernando 15 de mayo de 2017, 1:43\nKultur aste honetan ez ditugu gauza asko egin (niretzat) baina oso ondo pasatu dut. Nire gauza guztokoena joan ginenean txikiekin jolastera.\nAnónimo 15 de mayo de 2017, 1:44\nNiri asko guztatzen zait kultur astea, gauza asko egiten dizkitugulako, Pimg Pong finala, maisuen kontrako partidua, umeekin jolasak... Eta azkenean urte guztietan bezala oso ondo pasatzen dugu.\nOso ondo pasatu nuen Kultur astean abesten eta mila gauza gehiago egiten gainera ere gauzaren bat ikasi dut. Baloi ezerian galdu genuen baina ez du importa oso ondo pasatu nuelako nik eta denok. Aste kultaurarik onena izan da\nAste kulturalik onena izan da, musikaldia, baloi errea, pin pona... eta datorren urtean ez gara egongo ikusteko aste kulturala, baina egongo garanez elexalden igual dago zerbait horrelakoa.\nJORGE 6.B 15 de mayo de 2017, 1:48\nME LO PASE MUY BIEN CANTANDO Y BAILANDO. ALBA\nNi kultur aste-etan oso ondo pasatzen dut ze gausa asko egiten dugu: Baloi errea,musika\nJosu Ibarretxe 15 de mayo de 2017, 1:59\nAste kulturalan oso ondo pasatu nuen abezten, ume txikiekin jolasten zelai erreko partidua ikusten, txarrena izan zen nuela ikusi ping-pong finala esan zutelako oso polita izan zela baina generalean oso ondo pasatu nuen.\nBeste komentarioetan esan dutenez ez gara fisikoan fijatu behar baina izan moduan. Adibidez tatuajes beteriko gizo meen taldea hori, ziurazki konfiantza ez dizula ematen baina ezan dutenean, erasoak jaso duten umeen taldean jarri da. Tatuajeak txarrak direla gure kulturan da zeren eta beste kulturetan, tailandian adibidez tutuajeak eramatea oso erelijiosoa da.\nkultur astean aktibitate betezi asko egiten ditugu